L-implimentazzjoni tal-programm komunitarju ta' Liżbona - Proposta għal Regolament (KE) nru [...] tal-Parlament Ewropew u tal-Kunsill li jistabbilixxi l-Kodiċi Doganali Komuni (Kodiċi Doganali Modernizzat) {SEG(2005) 1543} /* KUMM/2005/0608 finali - COD 2005/0246 */





[pic] | KUMMISSJONI TAL-KOMUNITAJIET EWROPEJ | Brussel 30.11.2005 KUMM(2005) 608 finali 2005/0246 (COD) L-implimentazzjoni tal-programm komunitarju ta' LiżbonaProposta għal REGOLAMENT (KE) NRU [...] TAL-PARLAMENT EWROPEW U TAL-KUNSILL li jistabbilixxi l-Kodiċi Doganali Komuni (Kodiċi Doganali Modernizzat) (preżentata mill-Kummissjoni){SEG(2005) 1543} MEMORANDUM TA’ SPJEGAZZJONI IL-KUNTEST TAL-PROPOSTA | Il-bażi għall-proposta u l-għanijiet tagħha Dan il-Kodiċi Doganali attwali tal-Komunità, ir-Regolament tal-Kunsill (KEE) Nru 2913/92 skada. Ma żamm mal-pass ta’ l-ebda bidla radikali lill-ambjent fejn tmexxa l-kummerċ internazzjonali, b’mod partikolari t-tkabbir mgħaġġel u irriversibbli ta’ l-użu ta’ tagħrif teknoloġiku u l-iskambju ta’ data elettronika, jew ma’ l-iffokar li dejjem jinbidel tax-xogħol doganali. Dan jikkomprometti l-iżdoganar effiċjenti u l-kontrolli msejsa fuq ir-riskju fi ħdan is-suq intern. Wieħed għandu jikkunsidra l-aġenda tal-faċilitazzjoni tal-kummerċ tal-Komunità fil-kuntest ta’ l-Aġenda ta’ l-Iżvilupp ta’ Doha, kif ukoll ir-rekwiżiti li ġejjin mill-ħtieġa li jiġi indirizzat it-theddid għas-sigurtà u sigurezza li qed jinħoloq billi jissaħħu l-kontrolli fuq il-fruntiera esterna tal-Komunità. L-immodernizzar tal-Kodiċi Doganali, it-titjib tal-proċeduri u proċessi doganali u l-adattament tar-regoli lejn standards komuni għal sistemi ta’ l-IT għandhom jimplimentaw l-inizjattiva e-Gvern fiż-żona tad-dwana; jwettqu l-impenn għall-inizjattiva ta’ “regolament aħjar” f’din iż-żona, billi jipprovdu regoli anqas kumplessi u aktar strutturati u jgħaqqdu bosta Regolamenti flimkien; itejbu l-kompetittività tal-kumpaniji li jagħmlu negozju fil- u mal-Komunità u b’hekk joħolqu tkabbir ekonomiku; iżidu s-sigurtà u s-sigurezza fuq il-fruntiera esterna, la darba standards komuni (li jinkludu dawk għall-analiżi tar-riskju) jiddaħħlu u jitmexxew permezz ta’ qafas komuni ta’ l-IT; inaqqsu r-riskju ta’ frodi; jikkontribwixxu għal koerenza aħjar ma’ politika oħra tal-Komunità, bħal tassazzjoni indiretta u politika agrikola, kummerċjali, ambjentali tas-saħħa u ta' ħarsien tal-konsumatur; u jiżguraw proċess effettiv ta’ teħid ta’ deċiżjonijiet sabiex jiġu adottati dispożizzjonijiet ta’ implimentazzjoni, linji ta’ gwida u noti ta’ spjegazzjoni u jipprovdu sabiex il-Kummissjoni titlob lil amministrazzjoni nazzjonali sabiex tirtira deċiżjoni. Bidliet estensivi bħal dawn ma jistgħux jinkisbu billi dan il-Kodiċi Doganali jiġi emendat b’mod kontinwu, iżda permezz ta’ riforma sħiħa, jiġifieri billi dan jiġi ssostitwit b’Kodiċi Doganali tal-Komunità mmodernizzat.. | Kuntest ġenerali Din il-proposta għandha tidher fil-kuntest ta’ l-Istrateġija mġedda ta’ Liżbona, li l-għanijiet tagħha huma li jagħmlu l-Ewropa post aktar attraenti għall-investiment u x-xogħol, fejn it-tkabbir hu mmexxi minn għarfien u innovazzjoni u fejn il-politika tħalli l-kumpaniji fl-UE joħolqu aktar impjiegi ta’ kwalità ogħla. Din il-proposta kienet żviluppata wkoll sabiex twettaq l-għanijiet ta’ l-inzjattiva ta’ l-e-Gvern, billi permezz ta’ Dwana elettronika, tħalli l-kumpaniji jibbenefikaw bis-sħiħ mit-teknoloġija moderna u l-faċilitazzjoni tal-kummerċ li jirriżulta minn dan. Il-proposti tal-Kummissjoni biex joħolqu ambjent sempliċi u mingħajr dokumenti għad-dwana u l-kummerċ intlaqgħu u ġew appoġġati fir-Reżoluzzjoni tal-Kunsill ta’ Diċembru 2003, li approva l-proposti tal-Kummissjoni għal-modernizzazzjoni tar-regoli doganali u l-proċeduri u biex jistabbilixxi qafas regolatorji bħala appoġġ għal proċeduri doganali rriformati f’kuntest kompjuterizzat. L-ebda reviżjoni ġenerali ta’ dan il-Kodiċi ma saret minn mindu ġie adottat fl-1992. Saru biss bidliet limitati li indirizzaw problemi speċifiċi. Il-proċeduri tiegħu għadhom isiru fuq il-karti u, għalkemm l-użu ta’ l-iżdoganar elettroniku permezz ta’ sistema kompjuterizzata nazzjonali issa hu r-regola aktar milli eċċeżjoni, għad m’hemmx obbligu taħt il-liġi tal-Komunità li jintużaw sistemi ta’ dan it-tip. B’mod ġenerali, applikazzjonijiet ta’ l-IT imxerrda mal-Komunità kollha għall-iżdoganar ma jeżistux, però is-sistema l-ġdida kompjuterizzata ta' tranżitu, NCTS, wriet b’suċċess il-possibbiltà ta’ sistemi bħal dawn u tiftaħ opportunitajiet ġodda għal applikazzjonijiet simili fi skemi doganali oħra. Barra minn hekk, ir-rwol tad-dwana qiegħed jinbidel mill-ġbir ta’ dazji doganali, li naqas b’mod drammatiku dawn l-aħħar 20 sena, għall-applikazzjoni ta' miżuri mhux tarrifarji, li jinkludu, b’mod partikolari, dawk relatati mas-sigurtà u s-sigurezza, mal-ġlieda kontra oġġetti foloz, ħasil tal-flus u drogi, u l-applikazzjoni ta’ miżuri tas-sanità, tas-saħħa, ta’ l-ambjent, u għall-ħarsien tal-konsumatur, kif ukoll il-ġabra tal-VAT u dazji tas-sisa fuq l-importazzjoni jew l-eżenzjoni minn taxxi bħal dawk fuq l-esportazzjoni. Il-Kodiċi Doganali għandu jiġi adattat biex jaqbel ma’, kif ukoll imexxi, l-ambjent elettroniku għad-dwana u l-kummerċ. Barra minn hekk, l-operaturi ekonomiċi u l-amministrazzjonijiet kollha huma favur it-teħid ta' din l-opportunità biex titwettaq riforma maġġuri tar-regoli doganali sabiex jissemplifikawhom u jkunu strutturati aħjar. Fl-aħħar jeħtieġ li jsiru bidliet radikali fil-Kodiċi, f’Komunità mkabbra u ambjent elettroniku ta’ kummerċ, sabiex jipprovdu għall-ġabra tat-taxxi fil-post l-aktar xieraq, li hu wkoll il-post fejn huwa stabbilit in-negozjant (żdoganar ċentralizzat). Fl-istess ħin, jeħtieġ li jiġu żgurati standards komuni, li jinkludu dawk għall-analiżi tar-riskju u l-penalitajiet doganali. Dan ta’ l-aħħar jista’ jinkiseb biss permezz ta’ qafas komuni tal-Komunità, li l-Kummissjoni daqt ser tressaq proposta għalih. Jeħtieġ ukoll li tittejjeb l-koerenza ma’ politiki oħra tal-Komunità, bħal dawk li għandhom x’jaqsmu mal-politika ta’ tassazzjoni indiretta, mal-politika agrikola, kummerċjali, ambjentali, tas-saħħa u tal-ħarsien tal-Konsumatur. Dan jeħtieġ diviżjoni riveduta tal-ħidmiet bejn l-uffiċċji doganali fil-fruntiera u dawk interni . Nuqqas biex isiru dawn il-bidliet lill-Kodiċi jxekkel lill-kumpaniji li jagħmlu kummerċ fl-Ewropa milli jieħdu vantaġġ bis-sħiħ ta’ kondizzjonijiet aktar moderni sabiex iwettqu l-impenji internazzjonali tagħhom ta’ kummerċ, li jaffetwaw ir-rendiment tagħhom f’ambjent dejjem aktar kompetittiv. Proċeduri li ma ġewx aġġornati, proċessi u regoli doganali oħra li kienu żviluppati għal ambjent mingħajr dokumenti se jżidu r-riskju ta’ frodi, jikkompromettu s-sigurtà u s-sigurezza fil-fruntieri esterni u jdgħajfu r-rwol tad-dwana bħala l-aġent ewlieni għall-ħarsien tal-fruntieri u s-superviżjoni f’dak li għandu x’jaqsam mal-moviment internazzjonali tal-merkanzija. | Dispożizzjonijiet eżistenti fil-qasam tal-proposta Ir-Regolament tal-Kunsill (KEE) Nru 2913/92 tat-12 ta’ Ottubru 1992, li jistabbilixxi l-Kodiċi Doganali tal-Komunità, u r-Regolament tal-Kummissjoni (KEE) Nru 2454/93 tat-2 ta’ Lulju 1993 li jistabbilixxi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità. Il-proposta u d-dispożizzjonijiet tagħha ta’ implimentazzjoni se jieħdu post dawn ir-Regolamenti, flimkien mar-Regolamenti li ġejjin u d-dispożizzjonijiet tagħhom ta’ implimentazzjoni, li jinsabu fil-Kodiċi l-ġdid. Ir-Regolament tal-Kunsill (KEE) Nru 918/83 tat-28 ta’ Marzu 1983 li jistabbilixxi sistema tal-Komunità għall-eżenzjoni mit-taxxi doganali, Ir-Regolament tal-Kunsill (KEE) Nru 3925/91 tad-19 ta’ Diċembru 1991 dwar it-tneħħija ta’ kontrolli u formalitajiet applikabbli għall-bagalji tal-kabina u ta’ l-istiva ta’ persuni li ħadu titjira intra-Komunitarja u l-bagalji ta’ persuni li jaqsmu l-baħar intra-Komunitarju, Ir-Regolament tal-Kunsill (KE) Nru 82/2001 tal-5 ta’ Diċembru 2000 dwar id-definizzjoni tal-kunċett ta’ “prodotti li joriġinaw” u metodi ta’ kooperazzjoni amministrattiva fil-kummerċ bejn territorju doganali tal-Komunità u Ceuta u Melilla, Ir-Regolament tal-Kunsill (KE) Nru 1207/2001 tal-11 ta’ Ġunju 2001 dwar proċeduri biex jiffaċilitaw il-ħarġa ta’ ċertifikati ta’ moviment EUR.1, it-tfassil ta' dikjarazzjonijiet ta' fatturi u formoli EUR.2 u l-ħarġa ta’ ċerti awtorizzazzjonijiet approvati ta’ l-esportatur taħt id-dispożizzjonijiet li jmexxu l-kummerċ preferenzjali bejn il-Komunità Ewropea u ċerti pajjizi. | Il-konsistenza ma’ politika u għanijiet oħra ta’ l-Unjoni Konsistenti ma’ l-Istrateġija aġġornata ta’ Liżbona u l-inizjattiva e-Gvern. | KONSULTAZZJONI TA’ PARTIJIET INTERESSATI U EVALWAZZJONI TA’ L-IMPATT | Konsultazzjoni tal-partijiet interessati | Il-metodi ta' konsultazzjoni, is-setturi ewlenin fil-mira u l-profil ġenerali ta’ min wieġeb Minn Mejju 2004, ġew diskussi verżjonijiet progressivi ta’ l-abbozz tal-Kodiċi Doganali modernizzat ma’ l-amministrazzjonijiet doganali ta’ l-Istati Membri, fil-Kumitat tal-Kodiċi Doganali, u mal-federazzjonijiet tal-kummerċ Ewropew, fil-laqgħat tal-Grupp Kummerċjali ta’ Kuntatt. Twettqet konsultazzjoni miftuħa fuq l-Internet tul is-sajf ta’ l-2004. L-għadd kbir ta’ kummenti li waslu minn operaturi varji ekonomiċi, Stati Membri, u pajjiżi terżi ġew ikkunsidrati fit-tfassil ta’ verżjoni riveduta, li ġiet imressqa lill-partijiet interessati f’seminars ewlenin f’Budapest f’April 2005. Barra minn hekk, intbagħat kwestjonarju lill-federazzjonijet Ewropej tal-kummerċ u lill-amministrazzjonijiet doganali sabiex jipprovdu rispons dwar l-ispejjeż u l-benefiċċji probabbli ta’ l-implimentazzjoni ta’ Kodiċi Doganali modernizzat. | Sinteżi tat-tweġibiet u kif tqiesu Ir-reazzjonijiet għal proposta tal-Kummissjoni li waslu minn dawn il-konsultazzjonijiet u fil-konferenza f’Budapest kienu fil-parti l-kbira favorevoli; madankollu, ċerti kummenti speċifiċi ġew ikkunsidrati fit-tfassil aħħari tal-proposta. Waslu t-tweġibiet għall-kwestjonarju ta’ impatt u r-riżultati nġabru u ġew ikkombinati f’evalwazzjoni ta’ impatt li tinsab mehmuża ma’ dan l-abbozz ta’ proposta. | Saret konsultazzjoni miftuħa fuq l-internet mill-01/07/2004 sal-15/09/2004. Il-Kummissjoni rċeviet 56 tweġiba. Ir-riżultati huma disponibbli fuq http://europa.eu.int/comm/taxation_customs/resources/documents/CustomsCode_tables.pdf. | Ġbir u użu ta’ għarfien espert | Ma kienx hemm bżonn ta’ għarfien espert estern. | L-evalwazzjoni ta' impatt L-ebda bidla legali: Taħt din l-għażla, il-Kodiċi Doganali attwali, kif emendat dan l-aħħar, imma li sar fis-snin tmenin u daħal fis-seħħ fis-snin disgħin, se jkompli japplika. Tranżazzjonijiet magħmulin fuq il-karti se jkomplu jiġu definiti bħala l-proċedura standard. Proċeduri u proċessi doganali se jkomplu jkunu kumplessi bla bżonn u r-regoli mhux se jirriflettu r-realtà ekonomika, u b’hekk jagħmluha aktar u aktar diffiċli kemm għall-amministrazzjonijiet doganali kif ukoll għall-kummerċjanti li japplikaw dawn ir-regoli skaduti f’ambjent modern. L-emenda tas-sigurtà tal-Kodiċi Doganali li ġiet ippubblikata dan l-aħħar tista’ twassal għal żieda fl-ispejjeż ta’ konformità ta’ madwar 1,200 miljun €, li parti minnha tista’ titnaqqas permezz ta’ ċerti inizjattivi nazzjonali ta’ l-IT, flimkien ma’ żieda fl-investiment ta' 50 sa 60 Miljun €/sena għall-Kummissjoni u l-Istati Membri għall-implimentazzjoni ta’ l-infrastruttura meħtieġa ta’ l-IT. L-Istati Membri xorta jistgħu jimpenjaw ruħhom, mingħajr ma jbiddlu s-sistema tal-kummerċ doganali, sabiex jikkompjuterizzaw regoli u proċeduri doganali fi ħdan il-qafas eżistenti legali u joħolqu sistemi doganali inter-operabbli, kemm fl-istess Stat Membru kif ukoll rigward Stati Membri oħra. Madankollu, dan ma jippermettix bidla lejn ambjent elettroniku għal kollox, peress li l-kummerċjanti jkunu jistgħu jżommu l-għażla li jippreżentaw dikjarazzjonijiet doganali fuq il-karti minflok dawn elettroniċi. Huwa probabbli li l-inter-operabbiltà se tkun limitata għall-amministrazzjonijiet doganali peress li ma jkun hemm l-ebda obbligu legali fil-Kodiċi doganali għall-implimentazzjoni ta’ 'single window'. L-aċċessibbiltà għall-kummerċjanti se tkun limitata għall-qagħda preżenti fejn jeżistu biss interazzjonijiet nazzjonali u mhux armonizzati għall-kummerċanti. Fornituri tas-servizzi u amministrazzjonijiet jista’ jitħeġġu joħolqu punti ta’ aċċess uniku, fejn il-kummerċanti jistgħu jressqu dikjarazzjonijiet lill-awtoritajiet kompetenti tad-dwana permezz ta’ l-interazzjoni eżistenti, u għaldaqstant jevitaw milli jimmultiplikaw l-investimenti għoljin, imma ma jkun hemm l-ebda obbligu legali għall-Istati Membri li jinvestu f’sistemi bħal dawn. Dan se jillimita l-opportunità għall-kummerċanti sabiex jibbenefikaw mis-simplifikazzjonijiet bħall-iżdoganar ċentralizzat u s-“single window” u minn deċiżjonijiet li jgħoddu għal-Komunità kollha. Huwa biss permezz ta’ armonizzazzjoni akbar tar-regoli u l-proċeduri fuq livell tal-KE, li nistgħu naħsdu l-benefiċċji kollha mill-iskema elettronika doganali fil-kuntest ta’ negozji ġodda u realtajiet kummerċjali. Mingħajr din l-armonizzazzjoni, , l-iżvilupp ta’ strateġiji u proċessi pan-Ewropej kif ukoll pakketti komuni ta’ softwer se jiġu mxekkla. Kumpaniji multi-nazzjonali ħafna drabi jkollhom jissoktaw jużaw servizzi ta’ aġenti nazzjonali jew fergħat stabbiliti fl-Istati Membri kollha fejn qegħdin jaħdmu, anke jekk jistgħu jużaw proċeduri elettroniċi doganali. Dan jista’ jnaqqas is-sigurtà msemmija hawn fuq li għandha x’taqsam ma’ spejjeż ta’ konformità bi 15 %; imma jistgħu jidħlu fi spejjeż supplimentari ta’ madwar 40 sa 50 Miljun €/sena. Modernizzazzjoni tal-Kodiċi Doganali: Taħt din l-għażla, hu stabbilit qafas xieraq legali u l-ħidma għal kisba ta’ dwana elettronika se tkun issimplifikata b’mod drammatiku. Dwana elettronika taħt din l-għażla hi qabel kollox “dwana effiċjenti” b’riforma profonda mill-ġdid tal-kummerċ doganali f’pakkett koerenti tal-kummerċ. Din hi strateġija b’riskju baxx minn perspettiva ta’ l-IT, peress li l-bidu ta’ kwalunkwe azzjoni u investiment sinifikanti, kemm fuq livell Komunitarju kif ukoll dak nazzjonali, hu msejjes fuq bażi soda legali. Din l-għażla tippermetti tnaqqis tal-kumplessità legiżlattiva, kundizzjonijiet indaqs għall-operaturi ekonomiċi, it-tneħħija ta’ restrizzjonijiet għall-aġenti doganali u l-iżvilupp ta’ portal doganali ta’ tagħrif, sistemi awtomatiċi doganali inter-operabbli u aċċessibbli, punti ta’ aċċess uniċi, “single window”, u “one stop shop” għall-kontroll ta’ merkanziji mill-awtoritajiet kollha involuti fil-moviment tal-merkanzija minn naħa għall-oħra tal-fruntieri tal-Komunità. Din l-għażla mhux biss se tnaqqas b’mod sinifikanti r-riskju ta’ frodi, imma wkoll tiffaċilita l-kummerċ. L-għanijiet sħaħ f’terminu ta’ modernizzazzjoni, titjib u ambjent elettroniku bis-sħiħ għad-dwana u l-kummerċ jistgħu jintlaħqu. Il-kumpaniji jkunu jistgħu jibbenefikaw minn programm ta’ awtorizzazzjoni mtejjeb ħafna aktar, li jwassal għal faċilitazzjoni u simplifikazzjoni akbar. Ikunu jistgħu jużaw, taħt ċerti kundizzjonijiet, żdoganar ċentralizzat li jipprovdilhom il-benefiċċju li jittrattaw ma’ uffiċċju uniku doganali fl-UE. L-informazzjoni tkun aktar aċċessibbli, permezz ta’ portali komuni ta’ tagħrif dwar id-dwana, u kull interazzjoni ma’ amministraturi kompetenti differenti tista’ titmexxa minn Single Window. L-ispejjeż għal soluzzjoni ta’ “dwana effiċjenti” bħal din se jkunu ovvjament ogħla mill-għażla ta’ qabel, investiment probabbli addizzjonali supplimentari ta’ 40 sa 50 miljun € kull sena, sa l-2013, għall-Kummissjoni u l-Istati Membri flimkien. Madankollu, il-benefiċċji jistgħu jilħqu sa 2,500 miljun € kull sena meta s-sistema taħdem bis-sħiħ, jiġifieri mhux qabel l-2009. Il-punt ta' din l-għażla fejn la taqla u la tħallas jintlaħaq fl-2010. | Il-Kummissjoni wettqet evalwazzjoni ta’ impatt imniżżla fil-Programm ta’ Ħidma. Ir-rapport tagħha hu disponibbli fuq: http://europa.eu.int/comm/taxation_customs/common/consultations/customs/index_en.htm. | ELEMENTI LEGALI TAL-PROPOSTA | Sinteżi ta’ l-azzjoni proposta Biex jiġu ssostitwiti l-Kodiċi Doganali tal-Komunità u r-Regoli relatati mniżżla taħt il-punt 1 b’Kodiċi Doganali modernizzat li jtejjeb il-proċeduri doganali u jistabbilixxi s-sisien għal sistemi ta’ żdoganar aċċessibbli u inter-operabbli fuq livell ta’ l-UE. | Il-bażi legali L-Artikoli 26, 95, 133 u 135 tat-Trattat tal-KE. | Il-prinċipju tas-sussidjarjetà Il-proposta taqa’ taħt il-kompetenza esklussiva tal-Komunità. Għalhekk il-prinċipju tas-sussidjarjetà ma japplikax. | Il-prinċipju tal-proporzjonalità Il-proposta tosserva l-prinċipju ta’ proporzjonalità għal dawn ir-raġunijiet/din ir-raġuni li ġejja/in: | Il-Kodiċi Doganali modernizzat li jinsab fl-abbozz tar-Regolament sar kemm jista’ jkun sempliċi u l-applikazzjoni diretta komuni tiegħu mal-Komunità kollha, flimkien mad-dispożizzjonijiet ta’ implimentazzjoni tiegħu, ħolqu kundizzjoniiet indaqs għall-operaturi ekonomiċi. Direttiva ma setgħetx tikseb dan l-għan. | Is-simplifikazzjoni tal-proċeduri kienet kruċjali għall-bidla b’suċċess lejnambjent elettroniku doganali. Se tnaqqas ukoll il-piż fuq l-amministrazzjonijiet doganali u operaturi ekonomiċi li, bħala konsegwenza ta’ emendi dan l-aħħar għall-Kodiċi preżenti, diġà jeħtiġilhom li jinvestu f’sistemi elettroniċi, għal għanijiet ta’ sigurtà. | Għażla ta' strumenti | L-istrumenti proposti: Regolament | Mezzi oħra ma jkunux adattati għar-raġunijiet/raġuni li ġejja/in: Peress li hemm kompetenza esklussiva tal-Komunità għal dak li għandu x’jaqsam ma’ kummerċ estern, Regolament biss jista’ jiżgura applikazzjoni uniforma ta’ leġiżlazzjoni doganali. | IMPLIKAZZJONI TAL-BAġIT | L-Istati Membri u kummerċanti għandhom jinvestu f’sistemi ta’ żdoganar aċċessibbli u inter-operabbli. | INFORMAZZJONI ULTERJURI | Simplifikazzjoni | Il-proposta tipprovdi għas-simplifikazzjoni ta’ leġiżlazzjoni, ta’ proċeduri amministrattivi għall-awtoritajiet pubbliċi (UE jew nazzjonali), u ta' proċeduri ammnistrattivi għall-partijiet privati. | Minbarra struttura aktar sempliċi u terminoloġija aktar koerenti, b’anqas Artikoli u regoli aktar sempliċi, il-Kodiċi l-ġdid juża strateġija mmirata aktar lejn il-klijent, billi juża definizzjonijiet ta’ attivitajiet li jinftehmu minn kulħadd bħal importazzjoni, esportazzjoni, moviment, ħażna, ipproċessar jew użu tal-merkanzija. Jadotta wkoll strateġija mmirata lejn il-proċess filwaqt li jiġbor flimkien proċeduri simili taħt regoli komuni b’anqas eċċezjonijiet; ċerti proċeduri għandhom jiġu mxejna u oħrajn magħquda jew imtejba, u b’hekk jitnaqqsu t-tlettax-il trattament jew użi differenti doganali eżistenti approvati għal biss tliet proċeduri bażiċi, importazzjoni, esportazzjoni u proċeduri speċjali, kollha b’regoli konsistenti, b’mod partikolari għall-awtorizzazzjonijiet, garanziji u dejn doganali. Bħala riżultat ta’ dan, aktar minn żewġ terżi tal-258 Artikolu f’dan il-Kodiċi ġew emendati, imdaħħla jew trasferiti għad-dispożizzjonijiet ta’ implimentazzjoni. Dan il-Kodiċi modernizzat, li se jiġi segwit minn dispożizzjonijiet ta’ implimentazzjoni konsolidati u aktar sempliċi, se jwassal għal interpretazzjoni u applikazzjoni aħjar u aktar konsistenti tar-regoli doganali mill-Istati Membri, li se jkun ta’ benefiċċju kbir għall-operaturi ekonomiċi. | Iż-żwieġ jew l-armonizzazzjoni ta’ proċeduri relatati jsarfu għal fatt li jkunu jinħtieġu anqas speċjalisti, li jitnaqqas it-taħriġ meħtieġ, jitnaqqsu l-isforzi ta’ programmar għall-implimentazzjoni tar-regoli doganali u jippermettu allokazzjoni aħjar ta’ riżorsi umani għaż-żoni ta’ riskju, b’hekk iżidu s-sigurtà u jnaqqsu r-riskju ta’ irregolarità. Amministraturi li jinsabu fil-proċess ta’ tnaqqis tal-persunal tagħhom jew li diġà wettqu dan, se jibbenefikaw minn strateġija ta’ dan it-tip. | Struttura aktar sempliċi u numru massimu ta’ elementi komuni tul arranġamenti differenti jwasslu għal aċċess aktar faċli għar-regoli u anqas sforzi ta’ programmar għal konformità mar-regoli doganali. Interpretazzjoni u applikazzjoni aħjar u aktar konsistenti tar-regoli doganali ser ikunu ta’ l-akbar benefiċċju għall-operaturi ekonomiċi. | Il-proposta hi inkluża fil-Programm Leġiżlattiv u ta’ Ħidma tal-Kummissjoni taħt ir-referenza 2004/TAXUD -015. | Revoka ta' leġiżlazzjoni attwali L-adozzjoni tal-proposta se twassal għar-revoka tal-leġiżlazzjoni eżistenti. | Spjegazzjoni dettaljata tal-proposta KAPITOLU I DISPOŻIZZJONIJIET ĠENERALI It-test il-ġdid jinkludi dikjarazzjoni ta’ missjoni li tiddeskrivi r-rwol u l-għanijiet ta’ l-aministrazzjonijiet doganali u jispeċifika li l-leġiżlazzjoni doganali tinkludi t-Tariffa Doganali, ommissjoni mill-Kodiċi ta’ qabel li kellu bżonn jiġi rranġat. Il-prinċipju ta’ dikjarazzjonijiet elettroniċi u skambju ta’ data elettronika bejn l-amministrazzjonijiet elettroniċi ddaħħal, b’konformità sħiħa mad-dispożizzjonijiet dwar il-ħarsien tad-data flimkien ma’ bażi legali għall-iskambju volontarju ta’ tagħrif supplimentari bejn operaturi ekonomiċi u awtoritajiet doganali. Ir-regoli dwar rappreżentattivi tbiddlu, u r-restrizzjonijiet li kien hemm qabel tneħħew peress li la kienu kompatibbli ma’ ambjent elettroniku u lanqas mal-prinċipju tas-Suq Uniku. Din ir-reviżjoni hi fi qbil ma’ l-istrateġija ġenerali li taħtha l-awtorizzazzjonijiet kollha għal dispożizzjonijiet speċjali nazzjonali tneħħew mill-Kodiċi, minbarra jekk japplikaw għall-organizzazzjoni tal-kontrolli doganali. Il-qafas għall-programm Operatur Ekonomiku Awtorizzat imdaħħal fil-Kodiċi bir-Regolament tal-Kunsill (KEE) Nru 648/2005 ġie estiż. Id-dispożizzjonijiet tal-Kodiċi huma f’konformità mal-Karta tad-Drittijiet Fundamentali li teħtieġ li kull persuna jkollha l-jedd li tinstema’ qabel ma tittieħed kwalunkwe deċiżjoni li tista’ taffetwaha b’mod negattiv, inklużi deċiżjonijiet dwar l-irkupru ta’ wara l-ħelsien u r-rifjuti ta’ ħlas lura jew klejms ta’ ħruġ mill-ġdid. Ġie speċifikat li bosta persuni jistgħu jitolbu u jkunu koperti minn deċiżjoni u li d-deċiżjonijiet huma validi mal-Komunità kollha, sakemm speċifikat mod ieħor, u li r-regoli dwar id-deċiżjonijiet japplikaw ukoll fejn ġie deċiż appell mill-awtoritajiet doganali. Il-proposta tistipula li l-Istat Membru għandu jipprovdi penalitajiet doganali effettivi, proporzjonati u disswasivi. Sabiex tiġi msaħħa l-konsistenza mas-Suq Intern kollu, qafas komuni għall-penalitajiet li għandhom x’jaqsmu mal-vjolazzjonijiet tar-regoli doganali tal-Komunità ser jiġi propost lill-Kunsill u lill-Parlament aktar tard. L-inklużjoni ta’ eċċezzjonijiet għal kontrolli jew formalitajiet f’dan il-Kapitolu jippermettu r-revoka tar-Regolament tal-Kunsill (KEE) Nru 3925/91 tad-19 ta’ Diċembru 1991. Kull sitwazzjoni fejn l-amministrazzjonijiet doganali jistgħu jieħdu lura l-ispejjeż jew onorarji ta’ spejjeż jinġabru taħt Artikolu wieħed, minflok bosta. Onorarji għall-approvazzjoni ta’ ħlas bin-nifs tneħħew. Id-dispożizzjonijiet għal konverżjoni tal-munita ġew ikkonsolidati u mtejba permezz tar-Regolament (KEE, Euratom) Nru 1182/71; ir-regoli dettaljati issa huma stabbiliti fil-Dispożizzjonijiet ta’ Implimentazzjoni tal-Kodiċi Doganali (CCIP). TITOLU II: FATTURI LI FUQHOM JIĠU APPLIKATI D-DAZJI FUQ L-IMPORTAZZJONI JEW ID-DAZJI FUQ L-ESPORTAZZJONI U MIŻURI OĦRA STIPULATI FIR-RIGWARD TA' KUMMERĊ F'MERKANZIJA Id-dispożizzjonijiet il-ġodda huma skond l-Artikolu 3 tal-Ftehim ta’ Marrakesh ta’ l-1994 dwar ir-Regoli ta’ l-Oriġini. Dan se jippermetti, la darba xogħol internazzjonali ta’ armonizzazzjoni jintemm, l-inkorporazzjoni tar-regoli ġodda ta’ oriġini fis-CCIP. Barra minn hekk, huwa magħmul ċar li regoli ta’ oriġini li mhumiex preferenzjali huma rilevanti wkoll għall-applikazzjoni tal-miżuri tal-Komunità li mhumiex relatati ma’ tariffi jew ma’ kummerċ. Kull regola awtonoma ta’ oriġini applikabbli fl-iskemi preferenzjali, li jinkludu Ceuta u Melilla imma barra dawk applikabbli għal pajjiżi u territorji lil hinn mill-Ewropa mniżżla fl-Anness II tat-Trattat tal-KE, għandhom jiġu adottati wkoll taħt il-proċedura tal-Kumitat. Artikoli b’kopertura ġenerali ta’ kwistjonijiet ta’ valutazzjoni huma miġbura flimkien biex jipprovdi bażi ġenerali legali għall-adozzjoni ta’ regoli li jimplimentaw, b’mod partikolari meta l-UE taċċetta impenji u obbligi li għandhom x’jaqsmu ma’ l-applikazzjoni tal-ftehim tad-WTO dwar il-Valutazzjoni Doganali, li jinkludu Deċiżjonijiet tal-Kumitat ta’ Valutazzjoni Doganali tad-WTO. TITOLU III: DEBITU DOGANALI U GARANZIJI Il-modernizzazzjoni u s-simplifikazzjoni tar-regoli dwar id-debitu doganali jeħtieġu tibdiliet maġġuri, dwar jekk il-fatt li jkun hemm debitu doganali għandux jiddependi fuq ċirkostanzi oġġettivi u mhux fuq il-livell ta’ negliġenża min-naħa tal-persuna konċernata. Dan hu fi qbil mal-Konvenzjoni ta’ Kyoto li tistipula li d-dazji għandhom jitħallsu lura fejn ġie stabbilit li ħallsu iżjed bħala riżultat ta’ żball fl-evalwazzjoni tagħhom (Anness Ġenerali, il-Kapitolu 4, Standard 18). Penalitajiet amministrattivi huma tweġiba aktar xierqa għal vjolazzjonijiet tar-regoli doganali f’każijiet fejn l-awtoritajiet doganali qegħdin fil-pożizzjoni li jistabbilixxu li proċedura doganali ntemmet jew tneħħiet fi qbil mar-regoli doganali. Fil-kuntest tad-diviżjoni l-ġdida proposta tar-responsabbiltajiet bejn l-uffiċċji doganali tal-fruntieri u dawk interni, hu propost li normalment wieħed jidħol f’dejn doganali fil-post fejn proċedura jew awtorizzazzjoni hi stabbilita, minbarra fejn il-pussessur mhux stabbilit fit-territorju doganali tal-Komunità jew fil-każ ta’ vjolazzjonijiet, f’liema każ ir-regoli li fadlu għandhom japplikaw għalissa. Il-Kapitlu 4 ta’ l-Anness Ġenerali tal-Konvenzjoni ta’ Kyoto jħalli d-determinazzjoni tal-fatturi, il-kundizzjonijiet u l-ħin għad-determinazzjoni ta’ l-impenji u t-taxxi lill-leġiżlazzjoni nazzjonali tal-Komunità, b’hekk m’hemm l-ebda ħtieġa li jinżammu r-regoli preżenti komplikati għad-determinazzjoni ta’ dejn doganali fil-kuntest ta’ proċeduri ta’ sospensjoni, żona ħielsa u mħażen ħielsa. Id-dispożizzjonijiet tat-Titolu III li għandhom x’jaqsmu “mad-dejn u garanziji doganali” jistabbilixxu strateġija bilanċjata bejn l-interessi tal-kummerċ, b’mod partikolari l-possibbiltà ġenerali għat-tnaqqis ta’ l-ammont tal-garanzija fil-każ ta’ dejn potenzjali u l-estenzjoni tal-każi fejn id-dejn doganali jista’ jitneħħa, u l-ħarsien ta’ l-interessi finanzjarji tal-Komunità u ta’ l-Istati Membri, imtejjeb mill-estenzjoni tal-kopertura tal-garanzija pprovduta biex tiżgura l-ammont tad-dejn doganali. It-tħaddim tas-Suq Intern se jittejjeb permezz ta’ l-armonizzazzjoni tal-miżuri bħal-limiti taż-żmien għan-notifika ta’ l-ammont tad-dejn doganali fejn l-atti li wasslu għad-dħul fi spejjeż setgħu wasslu għal żieda fil-proċeduri kriminali quddiem il-qorti, u r-regoli dwar il-ġabra ta’ interessi fuq l-arretrati. TITOTLU IV: DĦUL TA' MERKANZIJA FIT-TERRITORJU DOGANALI TAL-KOMUNITÀ Dan it-Titolu jinkludi l-bildiet relatati mas-sigurtà lill-Kodiċi Doganali mdaħħla mir-Regolament (KE) Nru 648/2005 u jintegra u jikkonsolida aktar dawn il-bidliet, filwaqt li jqis l-introduzzjoni ġenerali tad-dikjarazzjonijiet elettroniċi, l-iskambju elettroniku tad-data bejn l-awtoritajiet doganali, b’mod partikolari is-Sistema ta’ Kontoll ta’ l-Importazzjoni (ICS), u l-ħolqien ta’ portali komuni u ta’ Single Window. L-eżenzjoni ta’ żoni ħielsa mis-superviżjoni doganali, mod kif wieħed jeħles mid-dwana b’mod żgur, tneħħiet; żoni ħielsa saru proċedura doganali u saru suġġetti għal kontrolli doganali mad-dħul u għal dak li għandu x’jaqsam mar-rekords. Ir-regoli dwar il-preżentazzjoni tal-merkanzija ġew imfassla mill-ġdid sabiex jiċċaraw l-obbligi u l-persuna(i) responsabbli biex tgħarraf/jgħarrfu lid-dwana dwar id-dħul tal-merkanzija u jagħmluhom disponibbli għall-kontrolli. Id-dati ta’ l-għeluq biex tiġi assenjata l-merkanzija għal proċedura doganali tneħħew peress li ħażna temporarja fiha nnfisha se tkun proċedura speċjali. TITOLU V: REGOLI ĠENERALI DWAR L-ISTAT U L-PROĊEDURA DOGANALI Il-bidliet il-kbar jikkonċernaw id-dikjarazzjoni elettronika bħala formola normali ta' dikjarazzjoni doganali, u l-iskjerament tal-varjanti ta' qabel ta' proċedura ta' dikjarazzjoni aktar sempliċi, li jinkludu żdoganar lokali. Il-prinċipji bażiċi għall-preżunzjoni, u t-telf, ta’ l-istat tal-merkanzija Komunitarja ġew trasferiti lill-Kodiċi mis-CCIP. Ir-regoli dettaljati se jissoktaw jiġu stipulati fis-CCIP. B’ċerti eċċezzjonijiet per eżempju l-Carnets TIR jew ATA, fejn teħtieġ dikjarazzjoni doganali, dikjarazzjonijiet elettroniċi se jsiru r-regola ġenerali. Filwaqt li ġie ċċarat li żoni ħielsa, fil-ġejjieni, se jsiru proċedura doganali, it-tneħħija eżistenti ta’ l-obbligu li tagħmel dikjarazzjoni doganali għandha tinżamm. Fejn awtorizzat, l-aċċess għas-sistema elettronika tad-dikjaranti tista’ tissostitwixxi t-trasmissjoni tad-dikjarazzjoni elettronika. Dokumenti anċillari jistgħu jiġi ppreżentati mal-formola elettronika; id-dokumenti m’għandhomx għalfejn “jakkumpanjaw” id-dikjarazzjoni, sakemm ‘jitqiegħdu għad-dispożizzjoni ta' l-awtoritajiet doganali’. Fi qbil mal-prinċipji tal-Konvenzjoni ta’ Kyoto, il-Kodiċi l-ġdid jipprovdi għal preżentazzjoni, reġistrar u ċċekkjar tad-dikjarazzjoni tal-merkanzija qabel id-dħul tal-merkanzija u għad-dissoċjazzjoni tal-post fejn ġiet ippreżentata d-dikarazzjoni mill-post fejn il-merkanzija tqiegħdet fiżikament. Hemm ukoll dispożizzjoni għar-rilaxx tal-merkanzija f’post barra dak fejn ġiet aċċetata d-dikjarazzjoni doganali, li flimkien ma’ l-għaqda ta’ dikjarazzjoni semplifikata ta’ qabel u l-proċedura lokali ta’ l-iżdoganar jipprovdu għall-implimentazzjoni ta’ l-“iżdoganar ċentralizzat”. Taħt din is-sistema, operatur awtorizzat ekonomiku jista’ jippreżenta s-sinteżi tiegħu u/jew dikjarazzjoni doganali f’forma elettronika mill-post fejn joqgħod, irrespettivament mill-Istat Membru li fih il-merkanzija qiegħda tidħol jew li minnu qiegħda toħroġ mill-Komunità, u b’hekk tippermetti lill-kumpaniji li jmexxu l-kummerċ tagħhom kollu ta’ l-UE ma’ uffiċċji doganali wieħed. TITOLU VI: RILAXX GĦAL MOVIMENT ĦIELES U EŻENZJONI MID-DAZJI TA’ IMPORTAZZJONI Peress li r-rilaxx għal moviment ħieles hu wieħed mill-proċeduri doganali l-aktar importanti, hu meqjus xieraq li jiġi ddedikat Kapitolu separat lil din il-proċedura, għalkemm hu qasir. Dan it-Titolu jikkonċerna l-merkanzija rilaxxata għal moviment ħieles taħt ċirkostanzi speċjali, għajr merkanzija mqiegħda taħt id-dispożizzjonijiet ta’ użu aħħari koperta mit-Titolu VII (Proċeduri speċjali) u jinkludi l-bażi legali għad-dispożizzjonijiet tar-Regolament ta’ qabel tal-Kunsill (KEE) Nru 918/83, li jistabbilixxi sistema tal-Komunità ta’ eżenzjonijiet mid-dazju doganali, li għandu jiġi stipulat fis-CCIP. Din hi strateġija aktar trasparenti mill-istipular ta’ ċerti dispożizzjonijiet f’Regolament separat tal-Kunsill/Parlament . TITOLU VII: PROĊEDURI SPEĊJALI Il-proċeduri ta’ qabel ta’ sospensjoni nġabru flimkien u ġew skjerati ma’ trattamenti u użi doganali simili approvati fi ħdan erba’ proċeduri speċjali: transit(transit estern, transit intern); ħażna (ħażna temporanja, ħażna doganali, żoni ħielsa); użu (dħul temporanju; użu aħħari); u proċessar (proċessar ’il ġewwa u ’l barra). Dan l-iskjerament ippermetta ż-żwieġ ta’ sistema ta’ sospensjoni ta’ proċessar ’il ġewwa ma’ proċessar taħt kontroll doganali u li titħalla s-sistema drawback (ir-rifużjoni ta' dazji mħallsa fuq merkanzija importata li mbagħad terġa' tiġi esportata) ta’ proċessar ’il ġewwa, sakemm l-intenzjoni ta’ esportazzjoni mill-ġdid ma tinħtieġx iżjed. Regoli komuni se jmexxu l-proċeduri speċjali kollha, bħal dawk applikabbli għal garanzija, applikazzjoni u awtorizzazzjoni, użu ta’ merkanzija ekwivalenti, b’regoli speċjali għal proċedura individwali miżmuma biss fejn hemm raġuni ekonomiċi ġustifikati kif xieraq. Kjarifiki ġew imdaħħla għal dak li għandu x’jaqsam mas-sospenzjoni tal-VAT fuq dażji ta’ importazzjoni u sisa, kif stipulat taħt l-Artikoli 7(3) u 10(3) tas-6 Direttiva tal-VAT u l-Artikolu 5(2) tad-Direttiva 92/12/KEE. Regoli speċjali għal prodotti agrikoli huma stipulati fil-leġiżlazzjoni agrikola, u mhux fis-CCIP, u referenza għal dawk ir-regoli speċjali mhix meħtieġa iżjed peress li dawn japplikaw direttament. TITOTLU VIII: TLUQ TA' MERKANZIJA MIT-TERRITORJU DOGANALI TAL-KOMUNITÀ Saru aktar emendi lir-rekwiżiti għal dikjarazzjonijiet qabel it-tluq introdotti taħt ir-Regolament (KE) Nru 648/2005, filwaqt li jitqiesu l-introduzzjoni ġenerali tad-dikjarazzjonijiet elettroniċi, l-iskambju elettroniku tad-data bejn l-awtoritajiet doganali, b’mod partikolari s-Sistema ta’ Kontoll ta’ l-Esportazzjoni (ECS), u l-ħolqien fil-ġejjieni ta’ portali komuni/Single Windows. Saret dispożizzjoni speċifiċa għall-esportazzjoni mill-ġdid ta’ merkanzija li mhijiex tal-Komunità iddestinata biex tħalli l-Komunità għalkemm hi suġġetta għall-istess regoli għal merkanzija ta’ esportazzjoni tal-Komunità, minbarra l-fatt li teħtieġ notifika ta’ esportazzjoni mill-ġdid minflok dikjarazzjoni doganali. Dikarazzjonijiet ta’ sinteżi jinħtieġu biss meta la d-dikarazzjoni doganali u lanqas in-notifika ta' esportazzjoni mill-ġdid ma jkunu meħtieġa , eż. għat-trasbord u esportazzjoni mill-ġdid minn żoni ħielsa u minn ħazna temporanja f’portijiet/ajruporti eċċ. Dan it-Titolu jinkludi wkoll dispożizzjonijiet għall-esportazzjoni u eżenzjoni mid-dazju ta’ esportazzjoni minħabba ċirkostanzi speċjali, li, bħad-dazji fuq l-importazzjoni, għandhom jiġu ddeterminati skond il-proċedura tal-Kumitat, aktar milli minn Regolament awtonomu. Id-dispożizzjonijiet li għandhom x’jaqsmu ma’ l-ipproċessar ’il barra huma issa koperti mit-Titolu VII. Artikolu ġdid ikopri ċerti każi ta’ esportazzjoni temporanja (b’mod partikolari taħt s-sistema tal-carnet ATA) li huma ttrattati fis-CCIP imma mingħajr bażi formali fil-Kodiċi ta’ qabel. TITOLU IX - DISPOŻIZZJONIJIET FINALI Il-proċedura tal-Kumitat (Kumitat konsultattiv) hi estiża għall-adozzjoni tan-noti ta’ spjegazzjoni u l-linji ta’ gwida, strateġija użata b’suċċess fil-kuntest tan-noti ta’ spjegazzjoni għan-Nomenklatura Magħquda li se tippermetti għas-sostituzzjoni ġenerali ta’ l-istruzzjonijiet nazzjonali li jinterpretaw ir-regoli doganali tal-Komunità. Sabiex il-Kumitat tal-Kodiċi Doganali jkun effiċjenti kemm jista’ jkun f’Komunità mkabbra, dan il-Kumitat regolatorju hu mibdul f’Kumitat ta’ tmexxija u l-perjodu meħtieġ għall-adozzjoni mill-Kunsill tas-CCIP naqas minn tliet xhur għal xahar f’każi fejn id-dispożizzjonijiet ta’ implimentazzjoni se jiġu adottati. Ir-Regolamenti revokati msemmija hawn fuq huma inklużi fil-Kodiċi Doganali. Id-data minn meta l-Kodiċi Doganali l-ġdid tal-Komunità se jibda japplika għandha tqis il-bżonn li s-CCIP jiġi emendat. Dan se jeħtieġ madwar sena minn meta l-aħħar verżjoni tal-Kodiċi Doganali l-ġdid tkun xi ftit jew wisq magħrufa. Wara dan il-pass, id-data minn meta se jkun applikabbli tista’ tiġi stipulata b’mod definittiv. | 1. WERREJ TAQSIRIET TITOLU I: DISPOŻIZZJONIJIET ĠENERALI 24 Kapitolu 1: FIRXA TAL-LEĠIŻLAZZJONI TAD-DWANA, MISSJONI TAD-DWANA U TIFSIRIET 24 Kapitolu 2: ID-DRITTIJIET U L-OBBLIGAZZJONIJIET TAL-PERSUNI TAĦT IL-LEĠIŻLAZZJONI TAD-DWANA 29 Taqsima 1: Għoti ta’ informazzjoni 29 Taqsima 2: Rappreżentazzjoni tad-dwana 32 Taqsima 3: Operatur Ekonomiku Awtorizzat 33 Taqsima 4: Deċiżjoni marbuta ma’ l-applikazzjoni tal-leġiżlazzjoni tad-dwana 35 Taqsima 5: Penali doganali 38 Taqsima 6: Appelli 39 Taqsima 7: Kontroll ta’ l-oġġetti 40 Taqsima 8: Żamma tad-dokumenti u informazzjoni oħra; drittijiet u spejjeż 42 Kapitolu 3: KONVERŻJONI TA’ FLUS, ŻMIEN STIPULAT U SIMPLIFIKAZZJONI 44 TITOLU II: FATTURI LI FUQHOM HUMA APPLIKATI D-DAZJI TA’ L-IMPORTAZZJONI JEW ESPORTAZZJONI U MIŻURI OĦRA APPLIKATI GĦALL-KUMMERĊ TA’ L-OĠĠETTI 46 Kapitolu 1 : TARIFFA DOGANALI KOMUNI U KLASSIFIKAZZJONI TAT-TARIFFA TA’ L-OĠĠETTI 46 Kapitolu 2 : L-ORIĠNI TA’ L-OĠĠETTI 48 Taqsima 1: Oriġni mhux preferenzjali 48 Taqsima 2: Oriġni preferenzjali 49 Kapitolu 3: IL-VALUR TA’ L-OĠĠETTI GĦALL-FINIJIET DOGANALI 50 TITOLU III: AMMONT DOVUT LID-DWANA U GARANZIJI 54 Kapitolu 1: META JINTEĦEL AMMONT DOVUT LID-DWANA 54 Taqsima 1: Dispożizzjonijiet ġenerali 54 Taqsima 2: Ammont dovut lid-dwana fuq l-importazzjoni 54 Taqsima 3: Ammont dovut lid-dwana fuq l-esportazzjoni 57 Taqsima 4: Dispożizzjonijiet komuni għall-ammonti dovuti lid-dwana li jinteħlu fuq l-importazzjoni u l-esportazzjoni 58 Kapitolu 2: GARANZIJA FUQ AMMONT DOVUT LID-DWANA LI HEMM JEW LI JISTA’ JKUN HEMM 61 Kapitolu 3 : ĠBIR U ĦLAS TA’ DAZJU U ĦLAS MILL-ĠDID U TNAQQIS TA’ DAZJU 65 Taqsima 1: Determinazzjoni, notifika lid-debitur u tniżżil fl-accounts ta’ l-ammont ta’ dazju 65 Taqsima 2: Żmien stipulat u proċeduri dwar il-ħlas ta’ dazju 68 Taqsima 3: Ħlas mill-ġdid u tnaqqis ta’ dazju 71 Kapitolu 4: ĦLAS GĦAL KOLLOX TA’ L-AMMONT DOVUT LID-DWANA 75 TITOLU IV: WASLA TA’ L-OĠĠETTI FIT-TERRITORJU DOGANALI TAL-KOMUNITÀ 78 Kapitolu 1: OĠĠETTI MDAĦĦLA FIT-TERRITORJU DOGANALI 78 Kapitolu 2: WASLA TA’ L-OĠĠETTI 80 Taqsima 1: Oġġetti li jiddaħħlu fit-territorju doganali tal-Komunità 80 Taqsima 2: Preżentazzjoni, ħatt u eżaminar ta’ l-oġġetti 82 Taqsima 3: Formalitajiet wara l-preżentazzjoni 84 Taqsima 4: Oġġetti li ċċaqalqu permezz tal-proċedura ta’ tranżitu 84 TITOLU V: REGOLI ĠENERALI DWAR L-ISTATUS U L-PROĊEDURA TAD-DWANA 86 Kapitolu 1: L-ISTATUS TA’ L-OĠĠETTI 86 Kapitolu 2: DIKJARAZZJONI TAD-DWANA 87 Taqsima 1: Dispożizzjonijiet ġenerali 87 Taqsima 2: Dikjarazzjonijiet standard 88 Taqsima 3: Verifikazzjoni 90 Taqsima 4: Liberazzjoni 92 Kapitolu 3: SIMPLIFIKAZZJONIJIET MARBUTA MAD-DIKJARAZZJONIJIET TAD-DWANA 93 Taqsima 1: Dikjarazzjonijiet simplifikati 93 Taqsima 2: Simplifikazzjonijiet oħra 95 Kapitolu 4: KIF JIDDISPONU MILL-OĠĠETTI 95 TITOLU VI: IMĦOLLIJA JIDĦLU FIS-SUQ U EŻENTATI MID-DAZJI FUQ L-IMPORTAZZJONI 97 Kapitolu 1: IMĦOLLIJA JIDĦLU FIS-SUQ 97 Kapitolu 2: EŻENZJONI MID-DAZJI FUQ L-IMPORTAZZJONI 97 Taqsima 1: Oġġetti ritornati 97 Taqsima 2: Sajd u prodotti tal-baħar 99 Taqsima 3: Ċirkustanzi speċjali 99 TITOLU VII: PROĊEDURI SPEĊJALI 100 Kapitolu 1: DISPOŻIZZJONIJIET ĠENERALI 100 Kapitolu 2: TRANŻITU 104 Taqsima 1: Tranżitu estern u intern 104 Taqsima 2: Tranżitu Komunitarju 106 Kapitolu 3: ĦŻIN 107 Taqsima 1: Dispożizzjonijiet komuni 107 Taqsima 2: Ħżin temporanju 109 Taqsima 3: Imħażen tad-dwana 110 Taqsima 4: Żoni ħielsa 111 Kapitolu 4: UŻU SPEĊIFIKU 114 Taqsima 1: Dħul temporanju 114 Taqsima 2: Użu aħħari 116 Kapitolu 5: IPPROĊESSAR 116 Taqsima 1: Dispożizzjonijiet ġenerali 116 Taqsima 2: Proċessar attiv 117 Taqsima 3: Proċessar passiv …118 TITOLU VIII: TLUQ TA’ L-OĠĠETTI MIT-TERRITORJU DOGANALI TAL-KOMUNITÀ 121 Kapitolu 1: L-OĠĠETTI LI JITILQU MIT-TERRITORJU DOGANALI 121 Kapitolu 2: ESPORTAZZJONI 123 Kapitolu 3: EŻENZJONI MID-DAZJI 125 TITOLU IX: KUMITAT DWAR IL-KODIĊI DOGANALI U DISPOŻIZZJONIJIET FINALI 126 Kapitolu 1: KUMITAT DWAR IL-KODIĊI DOGANALI 126 Kapitolu 2: DISPOŻIZZJONIJIET FINALI 127 ANNESS: 129 Tabella Korrelattiva 1: Regolament Ġdid Regolament (KEE) 2913/92 129 Tabella Korrelattiva 2: Regolament ta’ qabel (KEE) 2913/92> Regolamenti Ġodda 132 Tabella Korrelattiva 3: Regolament Revokat > Regolament Ġdid 134 2005/0246 (COD) L-implimentazzjoni tal-programm komunitarju ta' LiżbonaProposta għal REGOLAMENT (KE) NRU [...] TAL-PARLAMENT EWROPEW U TAL-KUNSILL li jistabbilixxi l-Kodiċi Doganali Komuni (Kodiċi Doganali Modernizzat) IL-PARLAMENT EWROPEW U L-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikulari l-Artikoli 26, 95, 133 u 135 miegħu, Wara li kkunsidra l-Protokoll 2 ta’ l-Att tas-Sħubija ta’ Spanja u l-Portugall, li jolqot lill-Canary Islands u Ceuta u Melilla, u b’mod partikulari l-Artikolu 9(1) tiegħu, Wara li kkunsidra l-proposta mill-Kummissjoni[1], Wara li kkunsidra l-opinjoni tal-Kumitat Ewropew Ekonomiku u Soċjali[2], Li jaġixxi skond il-proċedura stabbilita fl-Artikolu 251 tat-Trattat[3], Billi: (1) Il-Komunita’ hi bbażata fuq unjoni doganali. Jaqbel li, fl-interess kemm ta’ l-operaturi ekonomiċi kif ukoll ta’ l-awtoritajiet tad-dwana tal-Komunità, il-leġiżlazzjoni tad-dwana preżenti tinġabar f’Kodiċi Doganali tal-Komunità (li qiegħda minn issa ’l quddiem tissejjaħ ‘il-Kodiċi’.) Ibbażata fuq il-kunċett ta’ suq intern, il-Kodiċi għandha tħaddan fiha r-regoli ġenerali u l-proċeduri li jiżguraw li jiġu implimentati t-tariffa u miżuri oħra ta’ politika komuni li hemm fil-livell tal-Komunità fejn jidħol il-kummerċ ta’ oġġetti bejn il-Komunità u pajjiżi jew territorji barra t-territorju doganali tal-Komunità, billi jitqiesu l-ħtiġijiet ta’ dawk il-politiki komuni. Dan m’għandux jippreġudika d-dispożizzjonijiet speċifiċi stipulati f’oqsma oħra li jistgħu jeżistu jew jiddaħħlu fil-kuntest ta’, fost affarijiet oħra, il-leġiżlazzjoni marbuta ma’ l-agrikoltura, l-ambjent, il-politika komuni kummerċjali, l-istatistika jew ir-riżorsi tagħhom. Il-leġiżlazzjoni tad-dwana għandha tkun taqbel iktar mad-dispożizzjonijiet marbuta mal-ġbir, sospensjoni jew ħlas lura tat-Taxxa fuq il-Valur Miżjud (VAT) u d-dazji tas-sisa, mingħajr ma tinbidel il-firxa tad-dispożizzjonijiet tat-taxxa li hemm fis-seħħ. (2) Skond il-Komunikazzjoni mill-Kummissjoni rigward il-ħarsien ta’ l-interessi finanzjarji tal-Komunitajiet u l-Pjan ta’ Azzjoni għall-2004-2005[4], jixraq li tiġi adattata l-istruttura legali u ġudizzjarja biex jitħarsu l-interessi finanzjarji tal-Komunità. (3) Ir-Regolament tal-Kunsill (KEE) Nru 2913/92 tat-12 ta’ Ottubru 1992, li jistabbilixxi l-Kodiċi Doganali Komuni[5], kien ibbażat fuq l-integrazzjoni tal-proċeduri tad-dwana applikati separatament fl-Istati Membri fis-snin 80. Dan ir-Regolament ġie kemm-il darba u sostanzjalment emendat mindu ddaħħal, sabiex ikun jista’ jilqa’ għal problemi speċifiċi bħall-ħarsien ta’ mġiba tajba jew li jqis il-ħtiġijiet ta’ sigurta`. Huma meħtieġa iktar emendi għall-Kodiċi minħabba t-tibdil legali importanti li sar fi żminijiet riċenti, kemm fil-livell tal-Komunità kifukoll f’dak internazzjonali, bħalma hu l-iskadenza tat-Trattat li jistabbilixxi l-Komunità Ewropea dwar il-Faħam u l-Azzar u d-dħul fis-seħħ ta’ l-Att tas-Sħubija fl-1 ta’ Mejju 2004, kifukoll l-Emenda tal-Konvenzjoni Internazzjonali dwar is-simplifikazzjoni u l-armonizzazzjoni tal-proċeduri tad-dwana (minn issa ’l quddiem ‘il-Konvenzjoni ta’ Kyoto’), li s-Sħubija tal-Komunità kienet approvata għaliha mid-Deċiżjoni tal-Kunsill 2003/231/KE[6]. Issa wasal iż-żmien biex il-proċeduri tad-dwana jsiru iktar effiċjenti u jitqies il-fatt li d-dikjarazzjonijiet elettroniċi u l-ipproċessar huma l-aktar importanti u d-dikjarazzjonijiet miktuba u l-ipproċessar huma l-eċċezzjoni. Għal dawn ir-raġunijiet kollha, mhux biżżejjed li jsiru iktar emendi għall-Kodiċi preżenti; hemm bżonn bidla sħiħa. (4) Biex ikun iffaċilitat il-kummerċ leġittimu u l-ġlieda kontra l-frodi jeħtieġ li l-proċeduri u l-proċessi tad-dwana jkunu sempliċi, rapidi u standard. Għalhekk jixraq li, bi qbil mal-Komunikazzjoni mill-Kummissjoni dwar ambjent sempliċi u li jevita l-użu ta’ karti għad-dwana u l-kummerċ[7], tiġi simplifikata l-leġiżlazzjoni tad-dwana, sabiex ikunu jistgħu jintużaw għodod u teknoloġija moderna, biex tippromwovi aktar b’mod uniformi l-applikazzjoni tal-leġiżlazzjoni tad-dwana, b’hekk tikkontribwixxi biex tiżgura li jkun hemm lok għall-proċeduri ta’ liberazzjoni li jkunu effiċjenti u sempliċi. Il-proċeduri tad-dwana għandhom jitwaħħdu jew jitqarrbu lejn xulxin u n-numru ta’ proċeduri jitnaqqas għal wieħed li hu ekonomikament ġustifikat, bil-għan li tiżdied il-kompetittività tan-negozju. (5) It-tkomplija tas-suq intern, it-tnaqqis ta’ xkiel għall-kummerċ u l-investiment internazzjonali u l-bżonn rinfurzat biex tiġi żgurata s-sigurta` u s-saħħa fil-fruntieri esterni tal-Komunità biddlu r-rwol tad-dwani, u għamluhom parti ċentrali mill-proċess ta’ globalizzazzjoni u mis-sorveljar u l-ġestjoni tal-kummerċ internazzjonali, meħtieġa għall-kompetittività tal-pajjiżi u l-kumpaniji. Il-leġiżlazzjoni tad-dwana għandha għalhekk tirrifletti din ir-realtà ekonomika ġdida u r-rwol u l-missjoni ġdida tad-dwana. (6) L-użu tat-Teknoloġija ta’ l-Informatika u l-Komunikazzjoni (minn issa ’l quddiem ‘l-IT’) huwa element kruċjali biex jiżgura li jkun iffaċilitat l-kummerċ u, fl-istess ħin, l-effettività tal-kontrolli tad-dwana, biex b’hekk jitnaqqsu l-ispejjeż għan-negozju u r-riskju għas-soċjetà. Huwa għalhekk meħtieġ li jiġi stabbilit il-prinċipju legali li bih it-tranżazzjonijiet kollha tad-dwana u l-kummerċ isiru b’mod elettroniku u li s-sistemi ta’ l-IT għall-operazzjonijiet tad-dwana joffru, f’kull Stat Membru, l-istess faċilitajiet lill-operaturi ekonomiċi. (7) Sabiex ikun faċilitat in-negozju, waqt li fl-istess ħin ikun hemm lok għal livelli adattati ta’ kontrollar ta’ l-oġġetti li jiddaħħlu jew jinħarġu mit-territorju doganali tal-Komunita`, jixraq li l-informazzjoni li jipprovdu l-operaturi ekonomiċi tinqasam, billi jitqiesu d-dispożizzjonijiet relevanti tal-ħarsien tad- data , bejn l-awtoritajiet tad-dwana kifukoll l-aġenziji involuti f’dak il-kontroll, bħall-pulizija, il-gwardjani tal-fruntieri, l-awtoritajiet veterinarji u ambjentali, sabiex l-operatur ekonomiku ma jkollux għalfejn jagħti l-informazzjoni aktar minn darba (‘ single window’ ) u l-oġġetti jkunu ikkontrollati minn dawk l-awtoritajiet fl-istess ħin u post (‘ one stop shop ’). (8) Biex ikun iffaċilitat in-negozju, l-operaturi ekonomiċi għandhom ikollhom dritt li jlaħħqu rappreżentant fit-trattati tagħhom ma’ l-awtoritajiet tad-dwana. (9) Operaturi ekonomiċi li jikkonformaw u li huma affidabbli għandhom, bħala ‘Operaturi Ekonomiċi Awtorizzati’, ikunu jistgħu jieħdu vantaġġ sħiħ mill-użu mifrux tas-simplifikazzjoni u, billi jitqiesu l-aspetti ta’ sigurtà u saħħa, igawdu minn livelli mnaqqsa ta’ kontrolli tad-dwana. (10) Id-deċiżjonijiet kollha, jiġifieri l-atti uffiċjali mill-awtoritajiet tad-dwana li għandhom x’jaqsmu mal-leġiżlazzjoni tad-dwana u li jkollhom effett legali fuq persuna jew aktar, inkluż informazzjoni li torbot maħruġa minn dawk l-awtoritajiet, għandhom ikunu koperti bl-istess regoli. Kull deċiżjoni minn dawn għandha titqies valida fil-Komunità kollha u tkun tista’ tiġi annullata, emendata ħlief fejn stipulat, jew revokata fejn ma tkunx taqbel mal-leġiżlazzjoni tad-dwana jew l-interpretazzjoni tagħha. (11) Bi qbil mal-Karta tad-Drittijiet Fundamentali, jeħtieġ li, flimkien mad-dritt ta' l-appell kontra kull deċiżjoni meħuda mill-awtoritajiet tad-dwana, ikun hemm lok biex kull persuna tingħata dritt li tiġi mismugħa qabel ma tittieħed xi deċiżjoni li tista' taffettwaha ħażin. Dik id-dispożizzjoni fil-Kodiċi għandha tapplika wkoll għall-każijiet ta' flus irkuprati wara li jinħelsu l-oġġetti u għal deċiżjonijiet dwar talbiet għal ħlas mill-ġdid jew tnaqqis. (12) Biex il-proċeduri tad-dwana jsiru aktar effiċjenti fi ħdan ambjent elettroniku jeħtieġ li jinqasmu r-responsabbiltajiet bejn l-awtoritajiet tad-dwana ta' l-Istati Membri differenti. Għalhekk jenħtieġ li jkun żgurat livell adattat ta' sanzjonijiet effettivi, li ma jħajrukx u proporzjonali fis-Suq Intern kollu sabiex jaqtgħu qalb dak li jkun milli jikser b'mod serju r-regoli tad-dwana u b'hekk jitnaqqas ir-riskju ta' frodi, ta' theddid għas-saħħa u s-sigurta`, u jkun żgurat li jitħarsu l-interessi finanzjarji tal-Komunita`. Dan jista’ jintlaħaq biss permezz ta’ struttura Komunitarja komuni, li tagħti lok għal ġurisdizzjoni biex jitwaħħlu penali u biex ikunu determinati l-limiti ta’ dawk il-penali, b’ħarsien sħiħ tal-Karta tad-Drittijiet Fundamentali. (13) Sabiex ikun hemm bilanċ bejn, minn naħa, il-bżonn li l-awtoritajiet tad-dwana jiżguraw li l-leġiżlazzjoni tad-dwana tkun applikata sew u, min-naħa l-oħra, id-dritt biex l-operaturi ekonomiċi jkunu trattati b'mod ġust, l-awtoritajiet tad-dwana għandhom jingħataw, poteri estensivi ta' kontroll u l-operaturi ekonomiċi għandhom jingħataw dritt għal appell. (14) Sabiex jitnaqqas ir-riskju għall-Komunità, għaċ-ċittadini tagħha u għall-imsieħba li qed jagħmlu kummerċ, l-armonizzazzjoni ta’ l-applikazzjoni tal-kontrolli tad-dwana mill-Istati Membri għandha tkun ibbażata fuq struttura komuni ta' mmaniġjar ta’ riskju u sistema elettronika għat-tħaddim tagħha. It-twaqqif ta’ struttura dwar l-immaniġjar ta’ riskju għall-Istati Membri kollha m’għandhiex iżżommhom milli jikkontrollaw l-oġġetti billi jagħmlu spezzjonijiet li jsiru b’mod każwali. (15) Jeħtieġ li jiġu stabbiliti l-fatturi li fuqhom jiġu applikati d-dazji ta’ l-importazzjoni jew l-esportazzjoni u miżuri oħra marbuta mal-kummerċ ta’ l-oġġetti. Għandhom isiru dispożizzjonijiet ċari adattati dwar il-ħruġ ta’ provi li oriġinaw fil-Komunità, jekk l-esiġenzi tal-kummerċ jeħtieġu dan. (16) Fejn jidħlu r-regoli dwar oriġni preferenzjali, jixraq li, sabiex jitħaffef il-proċess tat-teħid tad-deċiżjonijiet fil-Komunità, jingħataw poteri lill-Kummissjoni biex tadotta dawn ir-regoli fil-każ ta' dawk il-prodotti li jgawdu minn miżuri preferenzjali applikabbli għall-kummerċ bejn it-territorju doganali tal-Komunità u Ceuta u Melilla. (17) Jixraq li jinġabru flimkien il-każijiet kollha ta’ meta jinteħel ammont dovut lid-dwana fuq l-importazzjoni, aktar milli ssir dikjarazzjoni tad-dwana biex jitħallew jidħlu fis-suq jew jiddaħħlu temporanjament b’eżenzjoni parzjali, sabiex jiġu evitati diffikultajiet fuq kif tkun determinata l-bażi legali li fuqha nteħel ammont dovut lid-dwana. L-istess għandu jsir meta jinteħel ammont dovut lid-dwana fuq l-esportazzjoni. (18) Peress li r-rwol il-ġdid ta’ l-awtoritajiet tad-dwana jfisser li jinqasmu r-responsabbiltajiet u l-kooperazzjoni bejn l-uffiċċji tad-dwana fuq l-art u dawk ta’ fuq il-fruntiera, l-ammont dovut lid-dwana għandu, ħafna drabi, jitħallas mid-debitur fil-post fejn ikun stabbilit, għaliex l-uffiċċju tad-dwana kompetenti għal dan il-post huwa fl-aħjar pożizzjoni li jissorvelja l-attivitajiet tal-persuna kkonċernata. (19) Barra minn hekk, bi qbil mal-Konvenzjoni ta’ Kyoto, għandu jkun hemm ħsieb għal numru inqas ta’ każijiet fejn tinħtieġ kooperazzjoni amministrattiva bejn l-Istati Membri sabiex jiġi stabbilit il-post fejn inteħel l-ammont dovut lid-dwana u biex ikunu rkuprati d-dazji. (20) Ir-regoli dwar il-proċeduri speċjali għandhom jagħtu lok biex tintużà garanzija waħda għall-kategoriji kollha tal-proċeduri speċjali u biex dik il-garanzija tkopri kollox, billi tkopri għadd ta' tranżazzjonijiet. (21) Sabiex jitħarsu sew l-interessi finanzjarji tal-Komunità u ta’ l-Istati Membri, il-garanzija għandha tkopri kemm l-oġġetti mhux dikjarati kif ukoll dawk li mhux dikjarati sew li jkun hemm f’kunsinna jew fid-dikjarazzjoni maħsuba għaliha. Bl-istess skop, il-wegħda li jagħmel il-garantur għandha tkopri wkoll l-ammonti ta’ dazji li jridu jitħallsu wara li jsiru l-kontrolli biex jinħelsu l-oġġetti. (22) Sabiex jitħarsu l-interessi finanzjarji tal-Komunità u ta’ l-Istati Membri u biex jitnaqqsu l-prassi ta’ frodi, ta’ min jagħmel arranġamenti li jinkludu miżuri gradati biex tkun applikata garanzija komprensiva. Fejn hemm riskju akbar ta’ frodi għandu jkun possibbli li l-applikazzjoni tal-garanzija li tkopri kollox tiġi projbita b’mod temporanju, billi titqies il-qagħda partikulari ta' l-operaturi ekonomiċi. (23) L-imġiba tajba tal-persuna konċernata għandha titqies fejn jinteħel ammont dovut lid-dwana minħabba nuqqas ta' konformità mal-leġiżlazzjoni tad-dwana u biex jitnaqqas l-impatt ta' negliġenza min-naħa tad-debitur. (24) Jeħtieġ li jiġi stabbilit il-prinċipju ta’ kif għandu jkun determinat l-istatus ta’ l-oġġetti tal-Komunità, iċ-ċirkustanzi li wasslu għat-telfien ta’ dak l-istatus, u jkun hemm ħsieb dwar kif għandu jiġi determinat dan l-istatus meta jibqa' ma jinbidilx f'każijiet fejn l-oġġetti jitilqu temporanjament mit-territorju doganali tal-Komunità. (25) Jixraq li, meta operatur ekonomiku jkun ta, bil-quddiem, l-informazzjoni meħtieġa biex isiru kontrolli bbażati fuq riskju dwar kemm l-oġġetti huma f'qagħda li jiddaħħlu, jiġi mbagħad żgurat li dawn jiddaħħlu mingħajr dewmien. Kontrolli fiskali u dawk tal-politika kummerċjali għandhom isiru primarjament mill-uffiċċju tad-dwana responsabbli mill-bini ta’ l-operatur ekonomiku. (26) Ir-regoli dwar id-dikjarazzjonijiet tad-dwana għandhom ikunu modernizzati u jsiru aktar effiċjenti, b’mod partikulari billi jirrikjedu li d-dikjarazzjonijiet tad-dwana jsiru, normalment, b’mod elettroniku u jaħsbu biss għal tip wieħed ta’ dikjarazzjoni simplifikata. (27) Peress li l-Konvenzjoni ta’ Kyoto tiffavorixxi l-għoti tad-dikjarazzjoni tad-dwana, kif ukoll ir-reġistrazzjoni u l-ispezzjonar tagħha, qabel ma jaslu l-oġġetti u, barra minn hekk, il-firda bejn il-post fejn issir id-dikjarazzjoni u l-post fejn ikunu jinsabu l-oġġetti, jixraq li jkun hemm liberazzjoni ċentralizzata fejn ikun stabbilit l-operatur ekonomiku. Il-liberazzjoni ċentralizzata għandha tinkludi l-faċilita’ li jintużaw id-dikjarazzjonijiet simplifikati, diferiment tad-data ta’ meta għandha ssir id-dikjarazzjoni kollha u dokumenti meħtieġa, dikjarazzjoni perjodika u ħlas deferit. (28) Sabiex ikun jista’ jkun hemm kundizzjonijiet newtrali għall-kompetizzjoni fil-Komunità kollha jixraq li jkunu stipulati fuq livell Komunitarju r-regoli dwar il-qerda jew inkella kif jiddisponu mill-oġġetti l-awtoritajiet tad-dwana, li qabel kienu jeħtieġu legiżlazzjoni nazzjonali. (29) Jixraq li jkun hemm ħsieb biex isiru regoli komuni u sempliċi dwar il-proċeduri speċjali (tranżitu, ħżin, użu speċifiku u proċessar), kif ukoll sett żgħir ta’ regoli għal kull kategorija ta’ proċedura speċjali, bil-għan li l-operatur ikun jista’ jagħżel bl-aktar mod sempliċi l-proċedura ġusta, u b’hekk jiġu evitati l-iżbalji u jitnaqqas l-għadd ta' flus li jridu jiġu rkuprati u jitħallsu lura wara li jinħelsu l-oġġetti. (30) Għandha tkun faċilitata l-għoti ta’ awtorizzazzjonijiet għal diversi proċeduri speċjali li għandhom garanzija waħda u li jissorveljahom uffiċċju wieħed tad-dwana u jkun hemm regoli sempliċi dwar kif jinteħel l-ammont dovut lid-dwana f’dawn il-każijiet. Il-prinċipju bażiku għandu jkun li l-oġġetti li jgħaddu minn proċedura speċjali, jew il-prodotti magħmula minnhom, ikunu evalwati meta jinteħel l-ammont dovut lid-dwana. Iżda, għandu jkun possibbli wkoll, fejn hu ekonomikament ġustifikat, biex l-oġġetti jkunu evalwati meta jgħaddu mill-proċedura speċjali. L-istess prinċipji għandhom jgħoddu għall-manuvri normali. (31) Minħabba ż-żieda fil-miżuri ta’ sigurtà mdaħħla fil-Kodiċi permezz ta' Regolament (KE) Nru. 648/2005, it-tqegħid ta' oġġetti f'żoni ħielsa għandha tkun proċedura tad-dwana u l-oġġetti għandhom ikunu esposti għall-kontrolli mid-dwana meta jidħlu u anki fil-każ tar-rekords. (32) Dawk l-oġġetti li jitqiesu li għandhom użu speċifiku, għandha tkun stabbilita għalihom struttura legali biex ikun sospiż id-dazju tas-sisa, provdut fid-Direttiva tal-Kunsill 92/12/KEE tal-25 ta' Frar 1992, dwar l-Arranġamenti Ġenerali għall-prodotti soġġetti għad-dazju tas-sisa u dwar iż-żamma, ċaqliq u sorveljar ta' dawk il-prodotti[8], il-VAT waqt l-importazzjoni mniżżla taħt l-Artikoli 7(3) u 10(3) ta’ Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri li tikkonċerna t-taxxi fuq il-bejgħ - sistema Komuni tat-Taxxa fuq il-Valur Miżjud; evalwazzjoni[9] b'mod uniformi, u miżuri ta' politika kummerċjali. (33) Billi l-intenzjoni ta’ l-esportazzjoni mill-ġdid m’għadhiex meħtieġa aktar, il-proċedura ta’ sospensjoni ta’ proċessar attiv għandha titwaħħad ma’ dik ta’ l-ipproċessar bil-kontrolli tad-dwana u l-proċedura li tirtira lura ’l ġewwa ma tibqax tintuża’. Din il-proċedura waħdanija ta’ ipproċessar attiv għandha tkopri wkoll għall-qerda, ħlief fejn il-qerda ssir minn, jew taħt is-superviżjoni tad-dwana. (34) Il-miżuri ta' sigurtà marbuta ma’ l-oġġetti tal-Komunità maħruġa mit-territorju doganali tal-Komunità għandhom japplikaw bl-istess mod għall-esportazzjoni mill-ġdid ta’ l-oġġetti li mhux ġejjin mill-Komunità. L-istess regoli bażiċi għandhom japplikaw għat-tipi kollha ta’ oġġetti, bil-possibbiltà ta’ eċċezzjonijiet fejn hemm bżonn, bħal fil-każ ta’ dawk l-oġġetti li qegħdin in tranżitu fit-territorju doganali tal-Komunità. (35) Jixraq li, sabiex ikun żgurat li jkun hemm proċess effettiv dwar teħid ta’ deċiżjonijiet u uniformita`, biex isiru effiċjenti l-mekkaniżmi biex jiġu adottati l-miżuri li jimplimentaw, in-noti ta’ spjegazzjoni, il-linjigwida, u d-deċiżjonijiet tal-Kummissjoni li jirrikjedu t-tneħħija ta' deċiżjoni meħuda mill-awtoritajiet tad-dwana kifukoll biex titħejja pożizzjoni komuni fil-kumitati, gruppi ta’ ħidma u panels introdotta permezz ta’ jew skond ftehim internazzjonali li għandu x’jaqsam mal-leġiżlazzjoni tad-dwana. Il-proċedura ta’ ta’ tmexxija hija l-aktar adattata biex ikunu adottati d-dispożizzjonijiet li jimplimentaw, u l-proċedura konsultattiva hija l-aktar adattata biex ikunu adottati l-linjigwida u n-noti ta’ spjegazzjoni. (36) Il-miżuri meħtieġa biex ikun implimentat dan ir-Regolament għandhom ikunu adottati skond id-Deċiżjoni tal-Kunsill 1999/468/KE tat-28 ta' Jannar 1999 li tistabbilixxi l-proċedura li biha jistgħu jiġu eżerċitati s-setgħat mogħtija lill-Kummissjoni[10]. (37) Jixraq li jkun hemm lok biex tingħata s-setgħa biex ikunu adottati d-dispożizzjonijiet li jimplimentaw, speċjalment fejn il-Komunita` taċċetta d-dmirijiet u l-obbligazzjonijiet marbuta ma' ftehim internazzjonali li jitlob li jkunu adattati d-dispożizzjonijiet ta' din il-Kodiċi. (38) Sabiex tkun simplifikata u tagħmel sens il-leġiżlazzjoni tad-dwana, għadd ta’ dispożizzjonijiet li bħalissa jinsabu fl-atti tal-Komunità, iddaħħlu fil-Kodiċi bl-iskop ta' trasparenza.Dawn ir-Regolamenti li ġejjin, flimkien mar-Regolament (KEE) Nru 2913/92, għandhom għalhekk jiġu revokati: - Regolament tal-Kunsill (KEE) Nru 918/83 tat-28 ta’ Marzu 1983 li waqqaf sistema Komunitarja ta’ eżenzjonijiet mid-dazji tad-dwana[11], - Regolament tal-Kunsill (KEE) Nru 3925/91 tad-19 ta’ Diċembru 1991 li jolqot it-tneħħija ta’ kontrolli u formalitajiet applikabbli fuq il-kabina u fejn jinżammu l-bagalji ta’ dawk li jaqbdu titjira intra-Komunitarja u l-bagalji ta’ dawk li jaqsmu bil-baħar intra-Komunitarju[12], - Regolament tal-Kunsill (KE) Nru 82/2001 tal-5 ta' Diċembru 2000 dwar it-tifsira tal-kunċett ta' "prodotti ta’ oriġini" u metodi ta' kooperazzjoni fil-kummerċ bejn it-territorju doganali tal-Komunità u Ceuta u Melilla[13], - Regolament tal-Kunsill (KE) Nru 1207/2001 tal-11 ta’ Ġunju 2001 dwar proċeduri li jiffaċilitaw il-ħruġ ta’ ċertifikati ta’ ċaqliq EUR. 1, it-tiswir ta' irċevuti fuq dikjarazzjonijiet u formoli EUR. 2 u l-ħruġ ta’ ċerti awtorizzazzjonijiet ta’ esportaturi approvati skond id-dispożizzjonijiet li jorbtu l-kummerċ preferenzjali bejn il-Komunità Ewropea u ċerti pajjiżi[14]. (39) Skond il-prinċipju ta’ proporzjonalità, jeħtieġ, u jixraq li biex l-Unjoni doganali topera b’mod effettiv bħala pilastru ċentrali fis-suq intern, jiġu stabbiliti regoli u proċeduri li jgħoddu għall-oġġetti li jiddaħħlu jew jinħarġu mit-territorju doganali tal-Komunità. Dan ir-Regolament ma jmurx lil hinn minn dak li hu meħtieġ sabiex jintlaħqu l-għanijiet stabbiliti, skond it-tielet paragrafu ta’ l-Artikolu 5 tat-Trattat, ADOTTAW DAN IR-REGOLAMENT: TITOLU I DISPOŻIZZJONIJIET ĠENERALI KAPITOLU 1 IL-FIRXA TAL-LEĠIŻLAZZJONI TAD-DWANA, IL-MISSJONI TAD-DWANA U TIFSIRIET Artikolu 1 Is-suġġett u l-firxa Dan ir-regolament jistabbilixxi l-Kodiċi Doganali tal-Komunità, minn issa ’l quddiem magħrufa bħala ‘Kodiċi’, li tistipula r-regoli u l-proċeduri ġenerali fuq oġġetti li jiddaħħlu jew jinħarġu mit-territorju doganali tal-Komunità. Il-Kodiċi se tgħodd bl-istess mod fit-territorju doganali kollu tal-Komunità mingħajr preġudizzju għal leġiżlazzjoni f’oqsma oħra marbuta ma’ dak il-kummerċ. Artikolu 2 Il-missjoni ta’ l-awtoritajiet tad-dwana L-awtoritajiet tad-dwana għandhom ikunu responsabbli biex jamministraw il-kummerċ internazzjonali fil-fruntieri esterni tal-Komunità, b’hekk jikkontribwixxu għal kummerċ miftuħ, għall-implimentazzjoni ta’ l-aspetti esterni tas-suq intern u għall-politiki komuni tal-Komunita` li għandhom saħħa fuq il-kummerċ, kifukoll għas-sigurta` fil-proċess kollu ta' fornitura. Dawn il-ħidmiet għandhom jinkludu dan li ġej: (a) iħarsu l-interessi finanzjarji tal-Komunità u ta' l-Istati Membri tagħha; (b) iħarsu l-Komunità minn kummerċ inġust u illegali waqt li jappoġġjaw attivitajiet ta’ negozju leġittimu; (c) jiżguraw is-sigurtà u s-saħħa taċ-ċittadini, u l-ambjent, fejn hemm bżonn b’kooperazzjoni mill-qrib ma’ awtoritajiet oħra; (d) jiffaċilitaw il-kummerċ internazzjonali. Artikolu 3 It-territorju doganali 1. It-territorju doganali tal-Komunità għandu jkun magħmul minn dawn it-territorji li ġejjin, inkluż l-ilmijiet territorjali tagħhom, l-ilmijiet interni u l-ispazju ta’ l-ajru: - it-territorju tar-Renju tal-Belġju; - it-territorju tar-Repubblika Ċeka; - it-territorju tar-Renju tad-Danimarka, barra l-Gżejjer Faeroe u Greenland; - it-territorju tar-Repubblika Federali tal-Ġermanja, ħlief għall-Gżira ta’ Heligoland u t–territorju ta’ Buesingen (Trattat tat-23 ta’ Novembru 1964 bejn ir-Repubblika Federali tal-Ġermanja u l-Konfederazzjoni Svizzera); - it-territorju tar-Repubblika ta’ l-Estonja; - it-territorju tar-Repubblika Ellenika; - it-territorju tar-Renju ta’ Spanja, ħlief Ceuta u Melilla; - it-territorju tar-Repubblika Franċiża, ħlief New Caledonia, Mayotte, Saint-Pierre u Miquelon, Wallis u l-Gżejjer Futuna u l-Polynesia Franċiża; - it-territorju ta’ l-Irlanda; - it-territorju tar-Repubblika Taljana, barra l-muniċipalitajiet ta’ Livigno u Campione d’Italia u l-ilmijiet nazzjonali tax-Xmara Lugano li jinsabu bejn il-ġnub tax-xmara u l-fruntiera politika taż-żona bejn Ponte Tresa u Porto Ceresio; - it-territorju tar-Repubblika ta’ Ċipru, skond id-dispożizzjonijiet ta’ l-Att tas-Sħubija; - it-territorju tar-Repubblika tal-Latvija; - it-territorju tar-Repubblika tal-Litwanja; - it-territorju tal-Gran Duka ta’ Lussemburgu; - it-territorju tar-Repubblika ta’ l-Ungerija; - it-territorju tar-Repubblika ta’ Malta; - it-territorju tar-Renju ta’ l-Olanda fl-Ewropa; - it-territorju tar-Repubblika ta’ l-Awstrija; - it-territorju tar-Repubblika tal-Polonja; - it-territorju tar-Repubblika Portugiża; - it-territorju tar-Repubblika tas-Slovenja; - it-territorju tar-Repubblika Slovakka; - it-territorju tar-Repubblika tal-Finlandja; - it-territorju tar-Renju ta’ l-Iżvezja; - it-territorju tar-Renju Unit tal-Brittanja u l-Irlanda ta’ Fuq u ċ-Channel Islands u l-Isle of Man. 2. It-territorji li ġejjin, inkluż l-ilmijiet territorjali tagħhom, l-ilmijiet interni u l-ispazju ta’ l-ajru, li jinsabu barra t-territorju ta’ l-Istati Membri għandhom, billi jitqiesu l-konvenzjonijiet u t-trattati li japplikaw għalihom, ikunu meqjusa bħala parti mit-territorju doganali tal-Komunità. (a) FRANZA It-territorju ta’ Monaco kif imfisser fil-Konvenzjoni tad-Dwana iffirmata f’Pariġi fit-18 ta’ Mejju 1963 (Ġurnal Uffiċjali tar-Repubblika Franċiża tas-27 ta’ Settembru 1963, p. 8679); (b) ĊIPRU It-territorju taż-Żoni Sovrani tar-Renju Unit ta' Akrotiri u Dhekelia kif imfisser fit-Trattat dwar it-Twaqqif tar-Repubblika ta' Ċipru, iffirmat f'Nicosia fis-16 ta' Awissu 1960 (Trattat tar-Renju Unit Serje Nru 4 (1961) Cmnd. 1252). 3. Ċerti dispożizzjonijiet tal-leġiżlazzjoni tad-dwana jistgħu japplikaw barra mit-territorju doganali tal-Komunità fi ħdan l-istruttura tal-leġiżlazzjoni li tolqot oqsma speċifiċi jew konvenzjonijiet internazzjonali. Artikolu 4 Tifsiriet Għall-finijiet tal-Kodiċi, għandhom japplikaw it-tifsiriet li ġejjin: (1) 'L-awtoritajiet tad-dwana’ tfisser l-amministrazzjonijiet tad-dwana ta’ l-Istati Membri responsabbli biex japplikaw il-leġiżlazzjoni tad-dwana u kull awtorita` oħra mogħtija s-setgħa taħt il-liġi nazzjonali biex tapplika ċerti leġiżlazzjonijiet tad-dwana. (2) ‘Leġiżlazzjoni tad-dwana’ tfisser il-korp leġiżlattiv magħmul minn li ġej: (a) il-Kodiċi u d-dispożizzjonijiet adottati fuq livell ta’ Komunita` u, fejn jixraq, fuq livell nazzjonali, biex jimplimentawha; (b) it-Tariffa Doganali Komuni; (c) ftehim internazzjonali li jkun fih dispożizzjonijiet tad-dwana, sa fejn dan ikun applikabbli fil-Komunita`. (3) ‘Persuna’ tfisser persuni naturali, persuni ġuridiċi, u kull assoċjazzjoni ta’ persuni li mhumiex persuna ġuridika iżda li huma rikonoxxuti fil-liġi tal-Komunità jew dik nazzjonali bħala dik li għandha l-kapaċità tagħmel atti legali. (4) ‘Operatur ekonomiku’ tfisser persuna li hi involuta b’mod professjonali fl-importazzjoni jew l-esportazzjoni ta’ oġġetti lejn jew mit-territorju doganali tal-Komunita`. (5) ‘Riskju’ tfisser it-tendenza li tiġri xi ħaġa, meta jiddaħħlu, jinħarġu, ikunu in tranżitu, trasferiti jew jitqies l-użu aħħari ta' l-oġġetti trasportati bejn it-territorju doganali tal-Komunità u pajjiżi jew territorji barra dak it-territorju u l-preżenza ta' oġġetti li m'għandhomx status Komunitarju, li jistgħu jwasslu biex: (a) jipprevjeni t-tħaddin korrett tal-miżuri tal-Komunità jew dawk nazzjonali; (b) jikkomprometti l-interessi finanzjarji tal-Komunità u ta’ l-Istati Membri tagħha; (c) ikun ta’ theddida għas-siġurtà u s-saħħa tal-Komunità u ċ-ċittadini tagħha, għal saħħet in-nies, l-annimali jew il-pjanti, l-ambjent jew il-konsumaturi. (6) ‘Kontrolli mid-dwana’ tfisser atti speċifiċi li jagħmlu l-awtoritajiet tad-dwana skond Artikoli 27 sa 30. (7) ‘Dikjarazzjoni sommarja’ tfisser dikjarazzjoni li trid issir qabel ma' l-oġġetti jiddaħħlu jew jinħarġu mit-territorju doganali tal-Komunità. (8) ‘Dikjarazzjoni tad-dwana' tfisser l-att li bih persuna turi xewqa permezz ta' forma u manjiera preskritta li tgħaddi l-oġġetti minn proċedura stabbilita tad-dwana, b'indikazzjoni, fejn hemm bżonn, ta’ l-arranġament speċifiku li jrid ikun applikat. (9) ‘Proċedura tad-dwana' tfisser xi waħda minn dawn il-proċeduri li ġejjin li minnha jgħaddu l-oġġetti skond din il-Kodiċi: (a) imħollija jidħlu fis-suq; (b) proċeduri speċjali; (c) esportazzjoni. (10) ‘Id-dazji fuq l-importazzjoni’ tfisser id-dazji tad-dwana kif stipulat fit-Tariffa Doganali Komuni, li jitħallsu kif jiġu impurtati l-oġġetti. (11) ‘Dazji fuq l-esportazzjoni’ tfisser id-dazji tad-dwana kif stipulat fit-Tariffa Doganali Komuni, li jitħallsu ma' l-esportazzjoni ta' l-oġġetti. (12) ‘Oġġetti li mhumiex tal-Komunità' tfisser l-oġġetti l-oħra barra dawk imsemmija f'punt (20) jew li tilfu l-istatus tagħhom bħala oġġetti tal-Komunità. (13) ‘Immaniġjar tar-riskju’ tfisser l-identifikazzjoni sistematika tar-riskju u l-implimentazzjoni tal-miżuri kollha meħtieġa biex titnaqqas l-espożizzjoni għar-riskju. (14) ‘Liberazzjoni ta’ l-oġġetti’ tfisser l-att li bih l-awtoritajiet tad-dwana jagħtu lok biex l-oġġetti jkunu disponibbli għall-iskopijiet speċifikati fil-proċedura tad-dwana li jitqiegħdu taħtha. (15) ‘Superviżjoni mid-dwana’ tfisser l-azzjoni meħuda b’mod ġenerali mill-awtoritajiet tad-dwana bil-għan li tiġi żgurata li tiġi osservata l-leġiżlazzjoni tad-dwana kifukoll, fejn jixraq, dispożizzjonijiet oħra li japplikaw għall-oġġetti li jgħaddu minn dik l-azzjoni. (16) ‘Irtirar’ tfisser il-ħlas mill-ġdid jew it-tnaqqis fid-dazji ta’ l-importazzjoni li jitħallsu fuq oġġetti mħollija jidħlu fis-suq jekk dawk l-oġġetti jiġu esportati mit-territorju doganali tal-Komunità fi stat mhux mibdul jew f’forma ta’ prodotti ipproċessati. (17) ‘Prodotti ipproċessati’ tfisser l-oġġetti li jgħaddu minn proċedura ta’ ipproċessar li jkunu għaddew minn operazzjonijiet ta’ ipproċessar. (18) ‘Persuna stabbilita fit-territorju doganali tal-Komunita` tfisser: (a) fil-każ ta’ persuna naturali, kull persuna li għandha r-residenza normali tagħha fit-territorju doganali tal-Komunita` ; (b) fil-każ ta’ persuna ġuridika jew assoċjazzjoni ta’ persuni, kull min għandu l-uffiċċju tiegħu reġistrat, il-kwartieri ċentrali jew stabbiliment ta' negozju permanenti fit-territorju doganali tal-Komunita`. (19) ‘Status tad-dwana’ tfisser l-istatus ta’ l-oġġetti bħala oġġetti tal-Komunità jew mhux tal-Komunità. (20) ‘Oġġetti tal-Komunità’ tfisser l-oġġetti li jaqgħu f’xi waħda minn dawn il-kategoriji li ġejjin: (a) l-oġġetti li huma miksuba għal kollox fit-territorju doganali tal-Komunità u li ma jinkludux oġġetti impurtati mill-pajjiżi jew territorji barra t-territorju doganali tal-Komunità; (b) l-oġġetti impurtati mill-pajjiżi jew territorji barra t-territorju doganali tal-Komunità u mħollija jidħlu fis-suq; (c) l-oġġetti miksuba jew magħmula fit-territorju doganali tal-Komunità, jew biss mill-oġġetti msemmija f'punt (b) jew mill-oġġetti msemmija f'punti (a) u (b). (21) ‘Preżentazzjoni ta’ l-oġġetti lid-dwana’ tfisser in-notifika lill-awtoritajiet tad-dwana li l-oġġetti waslu fl-uffiċċju tad-dwana jew f’xi post ieħor imsemmi jew approvat mill-awtoritajiet tad-dwana u li dawk l-oġġetti lesti biex ikunu ikkontrollati mid-dwana. (22) ‘Detentur ta’ l-oġġetti' tfisser il-persuna li għandha t-titolu ta' l-oġġetti jew li għandha dritt simili biex tiddisponi minnhom jew li għandha kontroll fiżiku fuqhom. (23) ‘Detentur tal-proċedura’ tfisser il-persuna li tagħmel id-dikjarazzjoni, jew li f’isimha ssir id-dikjarazzjoni tad-dwana, jew il-persuna li lilha ġew mgħoddija d-drittijiet u l-obbligazzjonijiet ta’ dik il-persuna minħabba l-proċedura tad-dwana. (24) ‘Miżuri ta’ politika kummerċjali’ tfisser miżuri mhux marbuta ma’ tariffi stabbiliti, bħala parti mill-politika kummerċjali komuni, f’forma ta’ dispożizzjonijiet Komunitarji li jolqtu l-importazzjoni u l-esportazzjoni ta’ l-oġġetti. (25) ‘Operazzjonijiet ta' ipproċessar' tfisser xi waħda minn dawn li ġejjin: (a) tagħmil ta’ oġġetti, inkluż it-twaqqif jew it-tiswir tagħhom jew it-twaħħil tagħhom ma’ oġġetti oħra; (b) l-ipproċessar ta’ l-oġġetti; (c) il-qerda ta’ l-oġġetti; (d) it-tiswija ta’ l-oġġetti, inkluż li jiġu irranġati u mqiegħda f’ordni; (e) l-użu ta’ l-oġġetti li ma jinstabux f'prodotti ipproċessati, iżda li jagħtu lok jew jiffaċilitaw il-produzzjoni ta' dawk il-prodotti, anki jekk jintużaw għal kollox jew parzjalment fil-proċess (aċċessorji tal-produzzjoni). (26) ‘Rata li tirrendi’ tfisser il-kwantità jew il-persentaġġ ta’ prodotti ipproċessati miksuba mill-ipproċessar ta’ kwantità mogħtija ta’ oġġetti li għaddew mill-proċedura ta' ipproċessar. KAPITOLU 2 DRITTIJIET U OBBLIGAZZJONIJIET TAL-PERSUNI TAĦT IL-LEĠIŻLAZZJONI TAD-DWANA Taqsima 1 Għoti ta’ informazzjoni Artikolu 5 Skambju ta’ data, protezzjoni tad-data 1. L-iskambji tad-data kollha meħtieġa, id-dokumenti mehmuża, deċiżjonijiet u notifiki bejn l-awtoritajiet tad-dwana u bejn l-operaturi ekonomiċi u l-awtoritajiet tad-dwana għandhom isiru permezz ta’ tekniki ta’ ipproċessar tad-data elettroniċi. Il-Kummissjoni tista’, skond il-proċedura msemmija fl-Artikolu 196(2), tadotta miżuri li jistabbilixxu eċċezzjonijiet għall-ewwel sottoparagrafu ta' dan il-paragrafu. 2. Ħlief fejn hu speċifikat mod ieħor, il-Kummissjoni għandha, skond il-proċedura msemmija fl-Artikolu 196(2), tadotta miżuri li jistipulaw dawn li ġejjin: (a) ir-regoli li jiddefenixxu u jolqtu l-messaġġi li jridu jkunu skambjati bejn l-uffiċċji tad-dwana, kif meħtieġ għall-applikazzjoni tal-leġiżlazzjoni tad-dwana; (b) sett komuni tad-data u format tal-messaġġi tad-data li jridu jiġu skambjati taħt il-leġiżlazzjoni tad-dwana. Id-data msemmija f’punt (b) ta’ l-ewwel sottoparagrafu għandha tiġbor fiha d-dettalji meħtieġa biex issir analiżi tar-riskju u biex il-kontrolli mid-dwana jsiru sew, billi jintużaw, fejn hemm bżonn, standards internazzjonali u prattiċi kummerċjali. Is-sistemi meħtieġa għal skambju elettroniku tad-data bejn l-uffiċċji tad-dwana skond paragrafu 1 għandhom ikunu fis-seħħ sa mhux aktar tard mit-30 ta’ Ġunju 2009. Artikolu 6 Protezzjoni tad-data 1. L-informazzjoni kollha miksuba mill-awtoritajiet tad-dwana waqt li jkunu qed jaqdu dmirijiethom li hi fin-natura tagħha kunfidenzjali jew li ngħatat fuq bażi kunfidenzjali għandha tkun koperta bl-obbligazzjonijiet tas-sigriet professjonali. Ħlief għall-għanijiet ta’ kontrolli mid-dwana kif provdut fl-Artikolu 28(2), dik l-informazzjoni ma tistax tiġi żvelata, mill-awtoritajiet kompetenti mingħajr il-permess dikjarat tal-persuna jew ta’ l-awtorità li provdietha. Dik l-informazzjoni tista’, iżda, tiġi żvelata mingħajr permess meta l-awtoritajiet kompetenti huma obbligati jew awtorizzati biex jagħmlu hekk skond id-dispożizzjonijiet fis-seħħ, speċjalment fil-każ tal-protezzjoni tad-data, jew b’konnessjoni ma’ proċeduri legali. 2. Il-komunikazzjoni ta’ data kunfidenzjali lill-amministrazzjonijiet tad-dwana u korpi oħra ta’ pajjiżi jew territorji barra t-territorju doganali tal-Komunità għandha ssir biss fil-kuntest ta’ ftehim internazzjonali, billi jkun żgurat livell ekwivalenti tal-protezzjoni tad-data. Il-kxif jew il-komunikazzjoni ta’ informazzjoni għandu jsir bi qbil sħiħ mad-dispożizzjonijiet tad-data li hemm fis-seħħ. Artikolu 7 Skambju ta’ informazzjoni oħra bejn l-awtoritajiet tad-dwana u l-operaturi ekonomiċi 1. L-awtoritajiet tad-dwana u l-operaturi ekonomiċi jistgħu jaqsmu bejniethom kull informazzjoni li mhix meħtieġa speċifikament taħt il-leġiżlazzjoni tad-dwana, bl-iskop ta’ kooperazzjoni bejniethom biex jidentifikaw u jilqgħu għar-riskju. Dak l-iskambju jista’ jsir permezz ta' ftehim miktub u jista' jinkludi aċċess għas-sistemi tal-kompjuter ta' l-operatur ekonomiku mill-awtoritajiet tad-dwana. 2. Kull informazzjoni mogħtija minn wieħed mill-partijiet lill-ieħor waqt il-kooperazzjoni msemmija fil-Paragrafu 1 għandha tkun kunfidenzjali ħlief jekk iż-żewġ partijiet ma jiftehmux mod ieħor. Artikolu 8 Għoti ta’ informazzjoni mill-awtoritajiet tad-dwana 1. Kull persuna tista’ titlob informazzjoni lill-awtoritajiet tad-dwana dwar l-applikazzjoni tal-leġiżlazzjoni tad-dwana. Dik it-talba tista’ tkun miċħuda kemm-il darba ma tkunx marbuta ma' xi att ta' importazzjoni jew esportazzjoni li għandu jsir. 2. L-amministrazzjonijiet tad-dwana għandhom jiddjalogaw b’mod regolari ma’ l-operaturi ekonomiċi u ma’ l-awtoritajiet l-oħra involuti fil-kummerċ internazzjonali ta’ l-oġġetti. Huma għandhom jippromwovu t-trasparenza billi jagħmlu l-leġiżlazzjoni, id-deċiżjonijiet amministrattivi u l-formoli ta’ l-applikazzjoni disponibbli b’xejn għall-operaturi ekonomiċi u, fejn hu prattiku, fuq l-Internet. Artikolu 9 Għoti ta’ informazzjoni lill-awtoritajiet tad-dwana 1. Kull min hu direttament jew indirettament involut biex iwettaq il-formalitajiet tad-dwana għandu jagħti lill-awtoritajiet tad-dwana d-dokumenti u l-informazzjoni kollha meħtieġa, f’liema forma tkun, u l-ispjegazzjoni kollha meħtieġa, meta jkollhom bżonn l-awtoritajiet tad-dwana u fi kwalunkwe żmien stipulat. 2. Bla ħsara għall-applikazzjoni possibbli ta’ penali amministrattivi jew kriminali, min jagħmel id-dikjarazzjoni sommarja jew tad-dwana, inkluż dikjarazzjoni simplifikata, jew notifika, jew jitfa’ applikazzjoni għal awtorizzazzjoni jew xi deċiżjoni oħra, għandu jkun responsabbli minn dan li ġej: (a) jagħti informazzjoni eżatta fid-dikjarazzjoni, notifika jew applikazzjoni, jew f’kull forma oħra relevanti; (b) jara li d-dokumenti li jagħti jew juri jkunu awtentiċi; (c) fejn japplika, jara li jikkonformaw ma’ l-obbligazzjonijiet li bihom l-oġġetti jridu jgħaddu mill-proċedura konċernata, jew mill-operazzjonijiet awtorizzati. L-ewwel sottoparagrafu għandu japplika anki għall-għoti ta’ kull informazzjoni meħtieġa mill-awtoritajiet tad-dwana. Meta ssir d-dikjarazzjoni jew in-notifika, u tintefa’ l-applikazzjoni jew l-informazzjoni mitluba tingħata minn rappreżentant tal-persuna konċernata, ir-rappreżentant għandu jkun marbut ukoll bl-obbligazzjonijiet stipulati fl-ewwel sottoparagrafu. Artikolu 10 Sistema komuni tad-data L-Istati Membri għandhom jikkoperaw mal-Kummissjoni bil-għan li jiżviluppaw, iżommu u jużaw sistema elettronika komuni li biha jirreġistraw u jżommu r-rekords ta’ dawn li ġejjin: (a) il-persuni kollha direttament jew indirettament involuti fit-twettiq tal-formalitajiet tad-dwana; (b) kull awtorizzazzjoni marbuta ma’ proċedura tad-dwana jew ma’ l-istatus ta’ Operatur Ekonomiku Awtorizzat. Id-data għandha tkun aċċessibbli għall-amministrazzjonijiet tad-dwana ta' l-Istati Membri waqt il-qadi ta' dmirijiethom u, skond ir-regoli msemmija fit-tielet sottoparagrafu, għall-operaturi ekonomiċi. Il-Kummissjoni għandha, skond il-proċedura msemmija fl-Artikolu 196(2), tadotta miżuri li jistabbilixxu l-forma standard u l-kontenut tad-data li jrid jiġi reġistrat u r-regoli għall-aċċess għal dik id-data. Taqsima 2 Rappreżentazzjoni tad-dwana Artikolu 11 Rappreżentant tad-dwana 1. Min irid jista’ jinnomina rappreżentant meta jkun qed jittratta ma' l-awtoritajiet tad-dwana biex jagħmel l-atti u l-formalitajiet stipulati fil-leġiżlazzjoni tad-dwana, minn issa 'l quddiem 'rappreżentant tad-dwana'. Dik ir-rappreżentazzjoni tad-dwana tista’ tkun diretta, f’liema każ ir-rappreżentant tad-dwana għandu jaġixxi f'isem u għan-nom ta' persuna oħra, jew indirettament, f'liema każ ir-rappreżentant tad-dwana għandu jaġixxi f'ismu stess iżda għan-nom ta' persuna oħra. 2. Ir-rappreżentant tad-dwana jrid ikun stabbilit fit-territorju doganali tal-Komunità. Il-Kummissjoni tista’, skond il-proċedura msemmija fl-Artikolu 196(2), tadotta miżuri li jistabbilixxu l-kundizzjonijiet li bihom tista’ titneħħa l-ħtieġa msemmija fl-ewwel sottoparagrafu ta’ dan il-paragrafu. Artikolu 12 Għoti ta’ setgħat 1. Meta jkun qed jittratta ma’ l-awtoritajiet tad-dwana, ir-rappreżentant tad-dwana għandu jistqarr li qed jaġixxi għan-nom tal-persuna rappreżentata u jispeċifika jekk ir-rappreżentazzjoni tad-dwana hiex diretta jew indiretta. Min jonqos li jistqarr li qed jaġixxi f’isem jew għan-nom ta’ xi ħadd ieħor jew li jistqarr li qed jaġixxi f’isem jew għan-nom ta’ persuna oħra mingħajr ma jkun mogħti s-setgħa biex jagħmel dan għandu jitqies li qed jaġixxi f’isem jew għan-nom tiegħu stess. 2. L-awtoritajiet tad-dwana jistgħu jitolbu lil min jistqarr li qed jaġixxi f’isem jew għan-nom ta’ persuna oħra biex iġib evidenza tas-setgħat tiegħu biex jaġixxi bħala rappreżentant tad-dwana, ħlief jekk il-persuna tagħmel parti minn kategorija ta’ persuni intitolati biex jaġixxu għan-nom ta’ persuna oħra. Il-Kummissjoni tista’, skond il-proċedura msemmija f'Artikolu 196(2), tadotta miżuri li jidentifikaw il-kategoriji ta’ nies imsemmija fl-ewwel sottoparagrafu ta’ dan il-paragrafu. Artikolu 13 Rappreżentazzjoni f’każijiet speċjali 1. Meta persuna taġixxi bħala rappreżentant tad-dwana fuq bażi regolari u kummerċjali, din tista’ tingħata l-istatus ta’ ‘operatur ekonomiku awtorizzat’ skond Artikolu 14. 2. Rappreżentant tad-dwana jista’ jaġixxi bħala rappreżentant fiskali, kif maħsub fid-dispożizzjonijiet tat-taxxa fuq il-valur miżjud, minn issa 'l quddiem magħrufa bħala 'VAT', u f’dawk tas-sisa. Taqsima 3 Operatur Ekonomiku Awtorizzat Artikolu 14 Applikazzjoni u awtorizzazzjoni 1. Persuna li hi stabbilita fit-territorju doganali tal-Komunità u li tissodisfa l-kundizzjonijiet mogħtija f’Artikoli 15 u 16 tista’ titlob li tingħata status ta’ operatur ekonomiku awtorizzat. L-awtoritajiet tad-dwana għandhom, jekk hemm bżonn wara li jikkonsultaw ma’ awtoritajiet oħra kompetenti, jagħtu dak l-istatus, li għandu jkun revedut minn żmien għal żmien. 2. Operatur ekonomiku awtorizzat jista’ jgawdi mill-iffaċilitar tal-kontrolli tad-dwana marbuta mas-sigurtà u s-saħħa jew mis-simplifikazzjonijiet provduti skond din il-Kodiċi jew id-dispożizzjonijiet tagħha li jimplimentaw. 3. L-istatus ta’ operatur ekonomiku awtorizzat għandu, skond Artikoli 15 u 16, ikun rikonoxxut mill-awtoritajiet tad-dwana fl-Istati Membri kollha, mingħajr preġudizzju għall-kontrolli mid-dwana. Iżda, skond il-kundizzjonijiet stipulati f'punt (g) ta' Artikolu 16, l-applikant jista' jitlob biex dak l-istatus imsemmi f'paragrafu 1 ta' dan l-Artikolu jkun limitat għal Stat Membru wieħed speċifikat jew aktar. 4. L-awtoritajiet tad-dwana għandhom, fuq ir-rikonoxximent ta’ l-istatus ta’ operatur ekonomiku awtorizzat u dejjem jekk jintlaħqu l-ħtiġijiet marbuta ma' tip speċifiku ta' simplifikazzjoni msemmija fil-leġiżlazzjoni tad-dwana tal-Komunità, jawtorizzaw lill-operatur biex igawdi minn dik is-simplifikazzjoni. 5. L-istatus ta’ operatur ekonomiku awtorizzat jista’ jkun sospiż jew irtirat bi qbil mal-kundizzjonijiet stipulati skond punt (h) ta’ Artikolu 16. 6. L-operatur ekonomiku awtorizzat għandu jgħarraf lill-awtoritajiet tad-dwana bil-fatturi kollha li jinqalgħu wara li jingħata dak l-istatus li jistgħu jinfluwenzaw it-tkomplija jew il-kontenut tiegħu. Artikolu 15 Għoti ta’ status Il-kriterji biex jingħata status ta’ operatur ekonomiku awtorizzat għandhom ta’ l-inqas ikunu dawn li ġejjin: 2. rekord xieraq ta’ konformità mal-ħtiġijiet tad-dwana; 3. sistema sodisfaċenti ta’ kif jiġu mmaniġjati r-rekords kummerċjali u, fejn jixraq, dawk tat-trasport, li jagħtu lok biex isiru l-kontrolli kif imiss mid-dwana; 4. fejn jixraq, evidenza li hu finanzjarjament san; 5. fejn jixraq, standards prattiċi ta’ kompetenza jew kwalifiki professjonali direttament marbuta ma’ l-attività li tkun saret; 6. fejn jgħodd, standards adattati ta' sigurtà u saħħa. Artikolu 16 Miżuri li jimplimentaw Il-Kummissjoni għandha, skond il-proċedura msemmija fl-Artikolu 196(2), tadotta miżuri li jkopru dawn li ġejjin: (a) l-għoti ta’ status ta’ operatur ekonomiku awtorizzat; (b) il-frekwenza ta’ reviżjoni ta’ l-istatus ta’ operatur ekonomiku awtorizzat; (c) l-għoti ta’ awtorizzazzjonijiet dwar l-użu ta' simplifikazzjonijiet; (d) l-identifikazzjoni ta’ awtorità tad-dwana kompetenti biex tagħti dak l-istatus u dawk l-awtorizzazzjonijiet; (e) it-tip u l-firxa ta’ l-iffaċilitar li jistgħu jingħataw fil-każ ta’ kontrolli mid-dwana marbuta mas-sigurtà u s-saħħa, billi jitqiesu r-regoli adottati skond Artikolu 27(3); (f) konsultazzjoni ma’ u għoti ta' informazzjoni lill-awtoritajiet tad-dwana oħra; (g) il-kundizzjonijiet li jillimitaw li talba li ssir mill-applikant għall-awtorizzazzjoni tista' tkun tgħodd għal Stat Membru wieħed jew aktar; (h) il-kundizzjonijiet li bihom l-istatus ta' 'operatur ekonomiku awtorizzat' jista' jkun sospiż jew revokat; (i) il-kundizzjonijiet li bihom il-ħtieġa li jkun stabbilit fil-Komunità tista’ titneħħa f’xi kategoriji speċifiċi ta’ operaturi ekonomiċi awtorizzati, billi jitqies, b’mod partikulari, il-ftehim internazzjonali. Taqsima 4 Deċiżjonijiet marbuta ma’ l-applikazzjoni tal-leġiżlazzjoni tad-dwana Artikolu 17 Dispożizzjonijiet ġenerali 1. Meta persuna titlob lill-awtoritajiet tad-dwana biex jieħdu deċiżjoni, dik il-persuna għandha tagħti l-informazzjoni kollha meħtieġa minn dawk l-awtoritajiet biex ikunu jistgħu jieħdu dik id-deċiżjoni. Deċiżjoni tista’ tintalab ukoll minn, u tittieħed fil-konfront ta’, diversi persuni. 2. Id-deċiżjoni msemmija fil-Paragrafu 1 għandha tittieħed, u l-applikant ikun notifikat, mhux aktar tard minn xahrejn mid-data li fiha l-awtoritajiet tad-dwana jkunu rċevew it-talba, ħlief meta jkun maħsub mod għalih ieħor fil-leġiżlazzjoni tad-dwana. Iżda, meta l-awtoritajiet tad-dwana ma jistgħux ilaħħqu ma’ dak iż-żmien stipulat, huma għandhom jgħarrfu lill-applikant dwar dan qabel ma jiskadi dak iż-żmien, billi jagħtu r-raġunijiet u jindikaw perjodu ta' żmien itwal li jaħsbu li jeħtieġu biex ikunu jistgħu jieħdu d-deċiżjoni fuq it-talba magħmula. 3. Sakemm mhux speċifikat mod ieħor fid-deċiżjoni jew fil-leġiżlazzjoni tad-dwana, id-deċiżjoni għandha tibda sseħħ mid-data li fiha l-applikant ikun irċieva d-deċiżjoni, jew li fiha suppost kellu jirċeviha. Ħlief fil-każijiet maħsuba fl-Artikolu 25(2), id-deċiżjonijiet adottati għandhom ikunu infurzati mill-awtoritajiet tad-dwana minn dik id-data. 4. Qabel ma tittieħed deċiżjoni li tista’ taffetwa b’mod negattiv lill-persuna jew persuni li lilhom tkun indirizzata, l-awtoritajiet tad-dwana jridu jgħarrfu lil dawn ta’ l-aħħar bl-oġġezzjonijiet tagħhom, billi jagħtu r-raġunijiet li fuqhom jibbażaw dawk l-oġġezzjonjiet. Il-persuna milquta għandha tingħata l-opportunita` biex tesprimi l-opinjoni tagħha, f'perjodu stipulat mid-data li fiha ntbagħtu l-oġġezzjonijiet. Il-Kummissjoni għandha, skond il-proċedura msemmija fl-Artikolu 196(2), tadotta miżuri li jistipulaw il-perjodu msemmi fl-ewwel sottoparagrafu ta’ dan il-paragrafu. Kif jiskadi dak il-perjodu, il-persuna konċernata għandha tkun mgħarrfa, fil-mod xieraq, bid-deċiżjoni, li għandu jkun fiha r-raġunijiet li fuqhom ġiet ibbażata. Il-ħtieġa li l-oġġezzjonijiet jiġu ikkomunikati qabel tittieħed deċiżjoni li tkun se tolqot b'mod negattiv lill-persuna li lilha hi indirizzata, se tgħodd ukoll għal dawk id-deċiżjonijiet meħuda mill-awtoritajiet tad-dwana mingħajr ma ssir talba minn qabel mill-persuna konċernata u b’mod partikulari għan-notifika ta’ ammont dovut lid-dwana kif stipulat fl-Artikolu 72(3). Id-deċiżjoni għandha tirreferi għad-dritt ta’ l-appell provdut fl-Artikolu 24. 5. Mingħajr preġudizzju għad-dispożizzjonijiet stipulati f'oqsma oħra li jispeċifikaw il-każijiet li fihom, u l-kundizzjonijiet li bihom, ċerti deċiżjonijiet huma invalidi jew isiru nulli jew bla effett, l-awtoritajiet tad-dwana li ħarġu d-deċiżjoni jistgħu jannullawha, jemendawha jew jirrevokawha jekk din ma tkunx konformi mal-leġiżlazzjoni tad-dwana jew mal-linji-gwida jew in-noti mfissra għall-interpretazzjoni tagħha. Artikolu 18 Validità tad-deċiżjonijiet mal-Komunità kollha Sakemm mhux mitlub jew speċifikat mod ieħor, id-deċiżjonijiet meħuda mill-awtoritajiet tad-dwana għandhom ikunu validi fit-territorju doganali kollu tal-Komunità. Artikolu 19 Annullament ta’ deċiżjonijiet favorevoli 1. L-awtoritajiet tad-dwana għandhom jannullaw deċiżjoni favorevoli għal persuna li lilha tkun indirizzata jekk jintlaħqu dawn il-kundizzjonijiet kollha: (a) id-deċiżjoni li nħarġet kienet ibbażata fuq informazzjoni inkorretta jew mhux sħiħa; (b) l-applikant kien jaf jew suppost kien jaf li l-informazzjoni ma kinetx korretta jew sħiħa; (c) kieku l-informazzjoni kienet korretta u sħiħa, id-deċiżjoni kienet tkun differenti. 2. Il-persuna li lilha ġiet indirizzata d-deċiżjoni għandha tkun mgħarrfa li ġiet annullata. 3. L-annullament għandu jseħħ mid-data li fiha bdiet tapplika d-deċiżjoni tal-bidu, sakemm mhux speċifikat mod ieħor. 4 Il-Kummissjoni tista’, skond il-proċedura msemmija f’Artikolu 196(2), tadotta miżuri biex ikunu implimentati paragrafi 1, 2 u 3 ta' dan l-Artikolu, b’mod partikulari fil-każ tad-deċiżjonijiet indirizzati lil diversi persuni. Artikolu 20 Revokazzjoni u emenda tad-deċiżjonijiet favorevoli 1. Deċiżjoni favorevoli għandha tkun revokata jew emendata meta, f’każijiet barra dawk imsemmija f'Artikolu 19, ma kinux jew ma baqgħux jintlaħqu waħda jew aktar mill-kundizzjonijiet stipulati għall-ħruġ tagħha. 2. Sakemm mhux speċifikat mod ieħor fil-leġiżlazzjoni tad-dwana, deċiżjoni favorevoli indirizzata lil ħafna nies tista' tkun revokata biss fil-każ ta' persuna li tonqos milli taqdi l-obbligazzjoni imposta b'dik id-deċiżjoni. 3. Il-persuna li lilha kienet indirizzata d-deċiżjoni għandha tkun mgħarrfa li d-deċiżjoni ġiet revokata jew emendata. 4. Ir-revoka jew l-emenda tad-deċiżjoni għandha sseħħ mid-data li fiha n-notifika dwar ir-revoka jew l-emenda ġiet irċevuta, jew meta suppost kellha tiġi irċevuta, mill-persuna li lilha kienet indirizzata. Iżda, f’każijiet eċċezzjonali fejn jirrikjedu hekk l-interessi leġittimi tal-persuna li lilha kienet indirizzata d-deċiżjoni, l-awtoritajiet tad-dwana jistgħu jiddeferixxu d-data li fiha tibda sseħħ ir-revoka jew l-emenda. 5. Il-Kummissjoni tista’, skond il-proċedura msemmija f’Artikolu 196(2), tadottamiżuri biex ikunu implimentati paragrafi 1 sa 4 ta’ dan l-Artikolu, b’mod partikulari fil-każ tad-deċiżjonijiet indirizzati lil diversi persuni. Artikolu 21 Deċiżjonijiet speċjali 1. L-awtoritajiet tad-dwana għandhom, jekk jintalbu, joħorġu deċiżjonijiet li jispeċifikaw l-informazzjoni li torbot dwar it-tariffi, minn issa 'l quddiem magħrufa bħala 'deċiżjonijiet BTI’, jew id-deċiżjonijiet li jispeċifikaw l-informazzjoni li torbot dwar l-oriġni, minn issa ’l quddiem magħrufa bħala ‘deċiżjonijiet BOI’. Dik it-talba tista’ tiġi miċħuda jekk ma jkollhiex x’taqsam ma’ xi proċedura tad-dwana li se ssir fil-fatt. 2. Deċiżjonijiet BTI jew BOI għandhom ikunu jorbtu biss fejn tidħol il-klassifikazzjoni tat-tariffa jew biex tkun magħrufa l-oriġni ta’ l-oġġetti. Huma se jorbtu lill-awtoritajiet tad-dwana, mhux lill-persuna li lilha kienet indirizzata d-deċiżjoni, fil-każ biss ta' oġġetti li għalihom intemmu l-formalitajiet tad-dwana wara d-data tad-deċiżjoni. Huma se jorbtu lill-persuna indirizzata, mhux lill-awtoritajiet tad-dwana, b'effett biss mid-data li fiha tkun irċeviet, jew suppost kellha tirċievi, in-notifika tad-deċiżjoni. 3. Id-deċiżjonijiet BTI jew BOI għandhom ikunu validi għal perjodu ta' tliet snin mid-data speċifikata fid-deċiżjoni. 4. Biex tkun applikata deċiżjoni BTI jew BOI fil-kuntest ta' proċedura tad-dwana partikulari, jeħtieġ li l-persuna li lilha tkun indirizzata dik id-deċiżjoni tkun kapaċi tagħti xhieda li: (a) fil-każ ta’ deċiżjoni BTI, l-oġġetti dikjarati jaqblu f’kull sens ma’ dawk deskritti fid-deċiżjoni; (b) fil-każ ta’ deċiżjoni BOI, l-oġġetti msemmija u ċ-ċirkustanzi li jiddeterminaw il-ksib ta’ l-oriġni jikkorrispondu f'kull sens ma' l-oġġetti deskritti fid-deċiżjoni. 5. B’deroga minn Artikolu 17(5) u Artikolu 19, deċiżjonijiet BTI jew BOI għandhom ikunu annullati jekk ikunu ibbażati fuq informazzjoni inkorretta jew mhux sħiħa mogħtija mill-applikanti. 6. Deċiżjonijiet BTI jew BOI għandhom ikunu revokati skond Artikolu 17(5) u Artikolu 20. Huma ma jistgħux jiġu emendati. 7. Minkejja Artikolu 120, il-Kummissjoni tista’, skond il-proċedura msemmija fl-Artikolu 196(2), tadotta miżuri li jistipulaw dawn li ġejjin: (a) il-kundizzjonijiet li bihom, u l-mument meta, id-deċiżjonijiet BTI jew BOI ma jibqgħux validi; (b) il-kundizzjonijiet li bihom u l-perjodu ta’ żmien għal deċiżjoni kif imsemmija f’punt (a) jistgħu jibqgħu jintużaw għal kuntratti li jorbtu bbażati fuq id-deċiżjoni u mitmuma qabel ma tiskadi l-validità tagħha. 8. Il-Kummissjoni tista’, skond il-proċedura msemmija fl-Artikolu 196(2), tadotta miżuri li jistipulaw il-kundizzjonijiet li bihom għandhom jinħarġu deċiżjonijiet oħra speċjali. Taqsima 5 Penali doganali Artikolu 22 Penali doganali 1. Kull Stat Membru għandu jaħseb għall-penali amministrattivi u kriminali minħabba nuqqas ta’ konformità mal-leġiżlazzjoni tad-dwana tal-Komunita`. Dawk il-penali għandhom ikunu effettivi, proporzjonali u jżommu bniedem milli jikser il-liġi. 2. Il-penali amministrattivi għandhom ikunu ta’ din l-għamla, jew tat-tnejn: (a) multa fi flus mill-awtoritajiet tad-dwana, inkluż ħlas biex jieħu lok ta' u minflok penali kriminali; (b) it-tneħħija, sospensjoni jew emenda ta’ xi awtorizzazzjoni li għandha l-persuna konċernata. Meta l-penali amministrattivi jkunu magħquda ma' dawk kriminali, fuq l-istess fatti, il-ġbir ta’ dawk il-penali għandu jkun proporzjonali. Taqsima 6 Appelli Artikolu 23 Liġi kriminali Artikolu 24, 25 u 26 m’għandhomx japplikaw għall-appelli magħmula bil-għan li jannullaw, jirrevokaw jew jemendaw deċiżjoni meħuda minn awtorita` ġudizzjarja. Artikolu 24 Dritt ta’ appell 1. Kull persuna għandu jkollha dritt tappella kull deċiżjoni li tittieħed mill-awtoritajiet tad-dwana li tolqotha direttament u individwalment. Kull min applika għal deċiżjoni għand l-awtoritajiet tad-dwana u ma ngħatax deċiżjoni fuq dik it-talba fi żmien stipulat imsemmi f'Artikolu 17(2) għandu jkun ukoll intitolat għal dritt ta' appell. 2. Id-dritt ta’ l-appell jista’ jkun eżerċitat mill-inqas f’żewġ stadji: (a) fil-bidu, qabel ma l-awtoritajiet tad-dwana jew xi korp ieħor li jista’ jkun awtorità ġudizzjarja jew xi korp ewkivalenti speċjalizzat u innominat għal dak il-għan mill-Istati Membri; (b) sussegwentement, qabel ma korp indipendenti ogħla, li jista’ jkun awtorità jew xi korp ekwivalenti speċjalizzat, skond id-dispożizzjonijiet fis-seħħ fl-Istati Membri. 3. L-appell irid isir b’mod elettroniku jew bil-miktub fl-Istat Membru fejn ittieħdet id-deċiżjoni jew fejn saret l-applikazzjoni għaliha. Artikolu 25 Sospensjoni ta’ l-implimentazzjoni 1. Meta jsir appell dan m’għandux jissospendi l-implimentazzjoni tad-deċiżjoni li fuqha hemm disgwid. 2. B’deroga minn paragrafu 1, f’każ fejn tista’ ssir ħsara lil min għamel l-appell, l-awtoritajiet tad-dwana għandhom jissospendu għal kollox jew parzjalment l-implimentazzjoni tad-deċiżjoni li dwarha hemm disgwid. L-awtoritajiet tad-dwana jistgħu jissospendu għal kollox jew parzjalment l-implimentazzjoni tad-deċiżjoni li dwarha hemm nuqqas ta’ qbil, fejn jidhrilhom u jissuspettaw li mhix konsistenti mal-leġiżlazzjoni tad-dwana. 3. Meta d-deċiżjoni li dwarha hemm nuqqas ta’ qbil tista’ twassal biex isir il-ħlas tad-dazji fuq l-importazzjoni jew l-esportazzjoni, is-sospensjoni ta’ dik il-garanzija għandu jiddependi mill-proviżjoni ta’ garanzija, sakemm dik il-garanzija ma jkollhiex tendenza li tikkawża diffikultajiet ekonomiċi jew soċjali serji lid-debitur. Il-Kummissjoni tista’, skond il-proċedura msemmija fl-Artikolu 196(2), tadotta miżuri dwar l-implimentazzjoni ta’ l-ewwel sottoparagrafu ta' dan il-paragrafu. Artikolu 26 Deċiżjoni dwar l-appell Artikolu 17 għandu japplika fil-każ ta’ deċiżjonijiet meħuda mill-awtoritajiet tad-dwana dwar l-appelli. L-Istati Membri għandhom jiżguraw li l-proċedura ta’ l-appelli tagħti lok għal tiswija immedjata ta’ deċiżjonijiet meħuda mill-awtoritajiet tad-dwana. Taqsima 7 Kontroll ta’ l-oġġetti Artikolu 27 Kontrolli mid-dwana 1. L-awtoritajiet tad-dwana jistgħu jagħmlu l-kontrolli kollha li jidhrilhom meħtieġa biex jiżguraw li tkun applikata sew il-leġiżlazzjoni tad-dwana u kull leġiżlazzjoni oħra li tirrigwarda d-dħul, ħruġ, ġarr, trasferiment u użu aħħari ta' l-oġġetti trasportati bejn it-territorju doganali tal-Komunità u territorji oħra, u l-preżenza ta' oġġetti li mhumiex ġejjin mill-Komunità. Dawk il-kontrolli, minn issa ’l quddiem magħrufa bħala ‘kontrolli mid-dwana’, jistgħu jinkludu eżaminar ta’ l-oġġetti, verifikar tad-data dikjarata u l-eżistenza u l-awtenticità ta’ dokumenti elettroniċi jew miktuba, l-eżaminar ta’ l-accounts ta’ l-impriżi u rekords oħra, l-ispezzjonar ta’ mezzi tat-trasport, l-ispezzjonar ta’ bagalji u oġġetti oħra li jġorru n-nies jew li jkollhom fuqhom. Il-kontrolli mid-dwana jistgħu jsiru barra t-territorju doganali tal-Komunità fejn ikun hemm lok għal dan fi ftehim internazzjonali. 2. Il-kontrolli mid-dwana, barra spezzjonijiet b’mod każwali, għandhom ikunu ibbażati fuq analiżi tar-riskju billi jintużaw tekniċi ta’ proċessar tad-data elettroniċi, bil-għan li jiġu identifikati u evalwati r-riskji u jiżviluppaw il-miżuri meħtieġa biex jilqgħu għal dawn ir-riskji, skond il-kriterji żviluppati fuq livell nazzjonali, tal-Komunità u, fejn jeżisti, dak internazzjonali. L-Istati Membri, b’kooperazzjoni mal-Kummissjoni, għandhom jiżviluppaw, iżommu u jużaw sistema elettronika għall-implimentazzjoni ta’ l-immaniġjar tar-riskju, sa mhux aktar tard mit-30 ta’ Ġunju 2009. 3. Il-Kummissjoni għandha, skond il-proċedura msemmija fl-Artikolu 196(2), tadotta miżuri li jistipulaw dawn li ġejjin: (a) regoli dwar struttura komuni ta’ immaniġjar tar-riskju; (b) regoli biex jiġu stabbiliti l-kriterji komuni u ż-żoni ta’ kontroll li għandhom jingħataw priorità; (c) regoli li jkopru l-iskambju ta’ informazzjoni u analiżi dwar riskju bejn l-amministrazzjonijiet tad-dwana. Artikolu 28 Kooperazzjoni bejn l-awtoritajiet 1. Fejn, fil-każ ta’ l-istess oġġetti, il-kontrolli barra dawk tad-dwana jsiru minn awtoritajiet kompetenti barra mill-awtoritajiet tad-dwana, dawk il-kontrolli għandhom isiru b’kooperazzjoni mill-qrib ma’ l-awtoritajiet tad-dwana, fejn ikun possibbli fl-istess ħin u post (post fejn tinqeda minn kollox f’darba). 2. Fil-kuntest tal-kontrolli msemmija f'din is-Taqsima, l-awtoritajiet tad-dwana u awtoritajiet oħra kompetenti jistgħu, fejn meħtieġ bil-għan li jnaqqsu r-riskju, jaqsmu bejniethom id-data li jirċievu, fil-każ tad-dħul, ħruġ, ġarr, trasferiment u użu aħħari ta’ l-oġġetti li jgħaddu bejn it-territorju doganali tal-Komunita u territorji oħra, u l-preżenza ta’ oġġetti li mhumiex ġejjin mill-Komunità, ma’ xulxin, ma’ l-awtoritajiet tad-dwana ta’ Stati Membri oħra, u mal-Kummissjoni. Artikolu 29 Verifikazzjoni wara li jinħelsu l-oġġetti L-awtoritajiet tad-dwana jistgħu, wara li jeħilsu l-oġġetti u sabiex ikunu sodisfatti li d-dettalji li hemm fid-dikjarazzjoni sommarja jew tad-dwana, jispezzjonaw id-dokumenti kummerċjali u d-data marbuta ma' l-operazzjonijiet ta' l-oġġetti msemmija jew ma' ħidmiet kummerċjali sussegwenti li jinvolvu dawk l-oġġetti. Dawk l-ispezzjonijiet jistgħu jsiru fil-bini ta’ min għamel id-dikjarazzjoni jew tar-rappreżentant tiegħu, ta’ xi persuna oħra direttament jew indirettament involuta f’dawk l-operazzjonijiet li għandha saħħa ta’ negozju jew ta’ xi persuna oħra li għandha dak id-dokument u d-data għal skop ta' negozju. Dawk l-awtoritajiet jistgħu jeżaminaw anki l-oġġetti fejn ikun għadu possibbli li jiġu preżentati. Artikolu 30 Eċċezzjonijiet 1. M'għandhom isiru l-ebda kontrolli jew formalitajiet mid-dwana fil-każ ta' xi wieħed minn dawn li ġejjin: (a) il-kabina u l-post fejn jinżammu l-bagalji ta’ dawk li jaqbdu titjira intra-Komunitarja; (b) il-bagalji ta’ dawk li jaqsmu bil-baħar intra-Komunitarju. 2. Il-Paragrafu 1 għandu jgħodd mingħajr preġudizzju għal xi waħda minn dawn li ġejjin: (a) l-ispezzjonijiet dwar sigurtà u saħħa li jsiru fuq il-bagalji mill-awtoritajiet ta’ l-Istati Membri, awtoritajiet tal-port jew l-ajruport jew burdnara; (b) spezzjonijiet marbuta ma’ projbizzjonijiet jew restrizzjonijiet stipulati mill-Istati Membri, dejjem jekk dawk il-projbizzjonijiet jew restrizzjonijiet huma kompatibbli mat-Trattat. Taqsima 8 Żamma tad-dokumenti u informazzjoni oħra; drittijiet u spejjeż Artikolu 31 Żamma ta’ dokumenti u informazzjoni oħra 1. Il-persuna konċernata għandha żżomm id-dokumenti u l-informazzjoni msemmija f'Artikolu 9(1) bl-iskop li jsiru l-kontrolli mid-dwana, għal perjodu stipulat fid-dispożizzjonijiet fis-seħħ u għall-inqas għal tliet snin kalendarji, minkejja l-forma użata. Fil-każ ta’ l-oġġetti mħollija jidħlu fis-suq f’ċirkustanzi oħra barra dawk imsemmija fit-tielet sottoparagrafu, jew oġġetti dikjarati għall-esportazzjoni, dak il-perjodu għandu jibda mill-aħħar tas-sena li fiha jiġu aċċettati d-dikjarazzjonijiet biex jitħallew jidħlu fis-suq jew jiġu esportati. Fil-każ ta’ l-oġġetti mħollija jidħlu fis-suq mingħajr dazju jew b’rata mnaqqsa ta' dazju fuq l-esportazzjoni minħabba l-użu aħħari tagħhom, dak il-perjodu għandu jibda mill-aħħar tas-sena li fiha ma jibqgħux esposti għal superviżjoni mid-dwana. Għal dawk l-oġġetti li jridu jgħaddu minn proċedura oħra tad-dwana, dak il-perjodu għandu jibda mill-aħħar tas-sena li fiha ntemmet il-proċedura tad-dwana konċernata. 2. Mingħajr ħsara għall-Artikolu 73(4), wara li l-kontrolli tad-dwana li jkunu saru mill-awtoritajiet tad-dwana fil-każ ta’ ammont dovut lid-dwana jirriżulta li t-tniżżil relevanti fl-accounts għandu jkun imsewwi u l-persuna konċernata ġiet notifikata dwar dan, id-dokumenti għandhom jinżammu għal tliet snin oħra barra ż-żmien stipulat provdut f'paragrafu 1 ta' dan l-Artikolu. Fejn ikun sar appell, id-dokumenti għandhom jinżammu sakemm tintemm il-proċedura. Artikolu 32 Drittijiet u spejjeż 1. L-awtoritajiet tad-dwana m'għandhom jitolbu li jitħallas l-ebda dritt għal kontrolli mid-dwana jew xi applikazzjoni oħra tal-leġiżlazzjoni tad-dwana waqt il-ħinijiet normali tal-ftuħ ta' l-uffiċċji kompetenti tagħhom tad-dwana. Iżda, l-awtoritajiet tad-dwana jistgħu jitolbu li jitħallsu drittijiet jew jiġbru l-ispejjeż meta jingħataw servizzi speċifiċi. 2. Il-Kummissjoni għandha, skond il-proċedura msemmija fl-Artikolu 196(2), tadotta miżuri dwar l-implimentazzjoni tat-tieni sottoparagrafu tal-paragrafu 1 u, b’mod partikulari, dawn li ġejjin: (a) attendenza, fejn meħtieġa, mill-impjegati tad-dwana barra l-ħinijiet normali ta' l-uffiċċju jew f'xi bini ieħor li mhuwiex bini tad-dwana; (b) analiżi jew rapporti ta’ l-esperti dwar l-oġġetti u l-ispejjeż tal-posta biex l-oġġetti jintbagħtu lura lill-applikant, speċjalment fil-każ tad-deċiżjoni